Исроилда Uber'нинг фаолият юритиши тақиқландиHaqida.net\nHome Dunyo Исроилда Uber’нинг фаолият юритиши тақиқланди\nТель-Авив суди UberDAY ва UberNIGHT такси хизматларига Исроил ҳудудида ишлашни тақиқлади. Jerusalem Post нашри маълумотларига кўра, тақиқлов 28 ноябрдан, Haaretz нашри маълумотларига кўра эса 29 ноябрдан кучга киради.\nUber’га қарши судга даъво аризасини Исроил транспорт вазирлиги берган. Вазирлик вакиллари Uber’нинг бир қисм хизматлари лицензияси ва суғуртаси бўлмаган ҳайдовчилар томондан тақдим қилинишидан аччиқланишган.\nИсроил Uber‘нинг асосий рақобатчиларидан бири Gett’нинг асосий бозори ҳисобланади. Gett бош қароргоҳи Тель-Авивда жойлашган. Haaretz маълумотларига кўра, Gett ҳисобига Исроилдаги барча таксига буюртмаларнинг 28 фоизи, яъни йилига 20 млн чақирув тўғри келади.\nАввалроқ Uber хизмати Францияда ноқонуний ва ноҳалол рақобат, Италияда ҳайдовчиларда лицензия, Лондонда эса корпоратив масъулият йўқлиги сабабли тақиқланганди.\n3D-босма қўлланган ҳолда илк жарроҳлик операцияси амалга оширилди\nНорвегияда 100 дан кўпроқ буғу босиб кетилди


Ўзбекистонда коронавирусга қарши вакцинани қандай олиш мумкин - Anhor\nAnhor Все посты Ўзбекистонда коронавирусга қарши вакцинани қандай олиш мумкин\n1. Ким биринчи бўлиб эмланади?\nЮқтириш хавфи юқори бўлган одамлар: 65 ёшдан ошган одамлар, тиббиёт ходимлари, диспансер назорати остида бўлган сурункали касалликларга чалинган беморлар; хавф даражаси юқори бўлган гуруҳдаги одамлар: ҳарбий ва ҳуқуқни муҳофаза қилиш органлари вакиллари, журналистлар, блогерлар, оммавий ахборот воситалари ходимлари, транспорт ходимлари (метро, темир йўл, аэропорт), мактабгача таълим ва халқ таълими ходимлари, чет элда таҳсил олаётган талабалар, меҳнат муҳожирлари . Шундан сўнг, аҳолининг бошқа қатламлари аста-секин қамраб олинади.\n2. Қаерда эмланишим мумкин?\nЭмлашлар ихтисослаштирилган эмлаш марказларида, оилавий поликлиникаларда, қишлоқ врачлик пунктларида, мобиль бригадалар томонидан амалга оширилади. Эмлаш санаси, вақти ва жойи тўғрисида маҳаллий клиника сизга хабар беради.\n3. COVID-19 га қарши вакцина хавфсизми?\nЖССТ AstraZeneca вакцинасидан фойдаланишни маъқуллади. Европа дори-дармон воситалари агентлиги (EMA) вакцинанинг сифати, хавфсизлиги ва самарадорлиги тўғрисидаги маълумотларни диққат билан баҳолади ва 18 ёш ва ундан катта одамлар учун ишлатишни тавсия этди. Вакциналар ва иммунизация бўйича глобал альянс (ГАВИ) COVID-19 га қарши эмлаш тадбирларини мувофиқлаштирадиган COVAX жамғармасига аъзо, шу жумладан, Ўзбекистон ҳам бор, мамлакатлар рўйхатини тузди. Мамлакат COVAX га аҳолининг 20 фоизи эмланадиган COVID-19 вакцинаси учун буюртма тақдим этди.\n4. Агар менда COVID-19 бўлиб ўтган бўлса, унга қарши эмланишим керакми?\nҲа. COVID-19 билан боғлиқ соғлиқ учун жиддий хавфлар ва вирусни қайта юқтириш эҳтимоли туфайли сиз уни юқтирган ёки юқтирмаганлигингиздан қатъи назар, эмланишингиз керак. Мутахассислар ҳанузгача COVID-19 дан тузалган одамларда касаллик қайталанмаслигини тасдиқловчи маълумотларга эга эмаслар. Вакцинадан кейин орттирилган иммунитет ҳам муҳимдир. Табиий ва COVID-19 га эмланишдан орттирилган иммунитет биргаликда сизнинг ҳимоянгизни ташкил қилади.\n5. Эмлашнинг кимлар учун ножўя таъсири бор?\n1) вакцинанинг таркибий қисмларига юқори сезувчанлиги бўлган шахслар; 2) анамнезда аллергик реакциялари бўлган шахслар; 3) ўткир юқумли ва юқумсиз касалликларга чалинган беморлар; 4) ҳомиладор ва эмизакли аёллар (ушбу гуруҳ учун вакцинанинг хавфсизлиги тўғрисида маълумот етарли эмаслиги сабабли); 5) 18 ёшга тўлмаган шахслар; 6) ОИВ билан касалланган одамлар (ушбу гуруҳ учун вакцинанинг хавфсизлиги тўғрисида маълумот етарли эмаслиги сабабли); 7) коронавируснинг ўткир шаклидаги симптомлари бўлган беморлар, шунингдек касаллик аломатсиз кечадиган COVID-19 учун ижобий натижа кўрсатган шахслар ва коронавирусли беморлар билан алоқада бўлган шахслар карантин тугагандан (14 кун) сўнг эмланади; 8) Вакциналарнинг барча турларини киритишдан олдин, шифокор вакцинани олган одамда аллергик реакциялар мавжудлигини аниқлаши керак. Олдинги эмлашлардан сўнг аллергик реакцияларни бошдан кечирган шахсларга тиббий чеклов берилади.\n6. Эмлаш ҳақида яна нималарни билиш керак?\nCOVID-19 га қарши эмланган шахслар эмлашдан кейин 30 дақиқа давомида тиббий ходимлар томонидан жойда кузатилади, сўнгра уч кун давомида мунтазам сўровномалар ва уйларга ташриф буюришлар билан давом этади, уларнинг соғлиғи текширилади. Барча эмлаш муассасаларида мутахассислар биринчи тиббий ёрдам учун зарур воситалар ва аптечкалар билан таъминланади. Эмлашдан кейин сауна, ҳаммомга ташриф буюриш, шунингдек, инъекция жойини қайта ишлаш тақиқланади. Агар эмлашдан кейин сизда оғриқ, қизариш, қичишиш, шишиш, иситма, бош айланиши сезилса, маҳаллий оилавий шифокорингизга мурожаат қилинг. COVID-19 вакцинасининг биринчи ва иккинчи дозалари 21-28 кун оралиғида (эмлаш турига қараб) берилиши керак, аммо баъзи ҳолларда бу муддат 42 кунгача узайтирилиши мумкин. Интервални 42 кундан ошиқроқ қилиш тавсия этилмайди. Агар бирон сабабга кўра вакцинанинг иккинчи дозаси ўз вақтида олинмаган бўлса, биринчи дозадан бошидан бошлаш шарт эмас.\n7. Нима учун эмланиш лозим?\nCOVID-19 вакциналари пандемияни назорат остига олишга ёрдам берадиган ва мавжуд профилактика чоралари билан бирлаштирилган муҳим восита ҳисобланади. Вакциналар иммунитет тизимимизни кучайтиради ва юқтирганимизда вирусларга қарши курашишда ёрдам беради. Вакцинани олганимизда биз нафақат ўзимизни, балки атрофдагиларни ҳам ҳимоя қиламиз. COVID-19 ни келтириб чиқарадиган вирус жуда осон юқади. Аҳолининг 60-70 фоизида иммунитетни ривожлантирмасдан ушбу касаллик билан самарали курашиш мумкин эмас. Шуни эсда тутиш керак: дунёда COVID-19 билан касалланган беморларнинг 3-5% вафот этади ва улар орасида бизнинг яқинларимиз ҳам бўлиши мумкин. Ниқоб кийиш, ижтимоий масофани сақлаш, антисептиклардан фойдаланиш ва жамоат жойларига боришдан сақланиш вирусни юқтириш ёки бошқаларга юқтириш хавфини камайтириш бўйича самарали чоралар ҳисобланади, аммо улар пандемияни ушлаб туриш етарли эмас. COVID-19 га қарши эмлаш орқали сиз индивидуал ва жамоавий иммунитетини шакллантиришга ёрдам берасиз.


Сурхондарё вилоятида хизмат кўрсатиш ва сервис соҳасида муайян ютуқларга эришилаётгани бу йўналишнинг кенг имкониятларидан, порлоқ истиқболидан дарак бериб турибди. “Обод турмуш йили” Давлат дастури доирасида умумий қиймати 48,4 миллион долларлик 675 та лойиҳа амалга оширилиб, 6663 та янги иш ўрни яратилгани бунинг исботидир.\nХусусан, ўтган йили Термиз шаҳридаги “Silk Road Trans” масъулияти чекланган жамиятида логистика маркази ишга туширилиши ҳисобига 50 нафар, Бойсун туманидаги “Сурхон-Ангор техсервис” масъулияти чекланган жамиятида метан гази қуйиш шохобчаси фойдаланишга топширилиши муносабати билан 54, Денов туманидаги “Денов Фавворит барака” масъулияти чекланган жамиятида маиший хизмат кўрсатиш шохобчаси ва тўйхона иш бошлаши эвазига 40 нафар киши доимий иш ўрнига эга бўлди. Вилоят бўйича 2013 йили аҳолига 2228,0 миллиард сўмлик хизматлар кўрсатилиб, белгиланган режа 118,0 фоизга бажарилди.\n— Ривожланган мамлакатлар тажрибасидан маълумки, иқтисодиёт равнақ топган сари хизмат кўрсатиш ва сервис соҳасига бўлган талаб ҳам ортаверади. Бугунги кунда вилоятимизда кичик бизнес ва хусусий тадбиркорликнинг узвий бўлаги бўлмиш мазкур тармоқдаги янгиланиш ва ўзгаришлар бунинг яққол тасдиғидир, — дейди Ўзбекистон Савдо-саноат палатаси вилоят ҳудудий бошқармаси бошлиғи Тўра Боболов. — Жумладан, туман марказлари ва қишлоқларда 123 та чакана савдо, 49 та умумий овқатланиш корхонаси, 37 та маиший хизмат кўрсатиш маркази, 8 та гузар, 2 та суғурта бўлими, 439 та маиший хизмат кўрсатиш шохобчаси ишга туширилди.\nДарҳақиқат, хизмат кўрсатиш ва сервис соҳаси нафақат шаҳарларда, балки туман ва қишлоқларда ҳам жадал равнақ топиб бораяпти. Сабаби оддий: соҳа аҳолининг ҳаётий заруратларини қондиришнинг замонавий таклифларини ўзида мужассамлаштирган. Шу ўринда Шеробод туманида тўпланган тажриба алоҳида эътиборга молик. Чунончи, ўтган йил давомида туманда хизмат кўрсатиш ва сервис соҳасини ривожлантириш учун 1149 минг доллар миқдоридаги банк кредитлари, 1081 минг долларлик тадбиркорлар маблағлари йўналтирилиб, қиймати 2229,5 миллион сўмлик 42 та лойиҳа амалга оширилди. Пировардида қарийб 700 та янги иш ўрни ташкил этилди.\nАйниқса, коллежларнинг битирувчилари бандлигини таъминлаш юзасидан мазкур туманда амалга оширилаётган ишлар таҳсинга сазовор. Гап шундаки, тадбиркор Нилуфар Шоймуродова 70 миллион сўм эвазига “Зарабоғ” қишлоқ фуқаролар йиғини ҳудудида маиший хизмат кўрсатиш шохобчасини очиб, маҳалла ёшларидан 15, тадбиркор Холи Луков ўалаба маҳалласида маиший хизмат ҳамда транспорт воситаларига техник хизмат кўрсатиш шохобчасини ишга тушириб, 12 нафарини доимий иш билан таъминлади.\nҚисқача айтганда, хизмат кўрсатиш ва сервис соҳаси йил сайин изчил ривожланмоқда. Бу, ўз навбатида, аҳоли бандлигини таъминлаш, одамларнинг турмуш шароитларини яхшилашга хизмат қилаётир.\nМазкур рукндаги бошқа мақолалар: « Электрон ҳисобот\tИлғор тажриба — амалиётга »


Ногиронликни белгилашда сансалорлик бўлмайди - Халқ сўзи\n04:23 23 Май 2020 Сиёсат\nБМТнинг ногиронлар ҳуқуқлари тўғрисидаги конвенциясига мувофиқ, ногирон сўзи ўрнига “ногиронлиги бўлган шахс” атамаси татбиқ этилмоқда. Бу атаманинг киритилишида ногиронлиги бўлган шахсларнинг жамият ҳаётида фаол иштирок этиши, ўз салоҳиятини намоён этиши учун зарур шароит яратишни мақсад қилинган. Маълумотларга кўра, бугун сайёрамизда салкам бир миллиардга яқин ногиронлиги бўлган шахслар ҳаёт кечирмоқда.\nДавлатимиз раҳбари томонидан 2017 йил 1 декабрда қабул қилинган “Ногиронлиги бўлган шахсларни давлат томонидан қўллаб-қувватлаш тизимини тубдан такомиллаштириш чора-тадбирлари тўғрисида”ги Фармони бу борадаги ишларда муҳим ҳуқуқий асос бўлмоқда.\nУшбу ҳужжатда белгиланган чора-тадбирлар изчиллик билан ҳаётга татбиқ этилиши натижасида кейинги йилларда олтмиш тўрт минг нафар ёлғиз кексалар, пенсионерлар ва ногиронлиги бўлган шахслар уйида тиббий-ижтимоий хизмат билан қамраб олинди. Реабилитация техник воситалари ва протез-ортопедия буюмларига муҳтож бўлганларга юз минг дона шундай воситалар етказиб берилди. Тиббий-ижтимоий муассасаларда икки юз миллиард сўмдан кўпроқ қурилиш-реконструкция ишлари амалга оширилди.\nМамлакатимизда аҳолининг ушбу қатламини манзилли ижтимоий ҳимоя қилиш, ногиронлиги бўлган шахсларга тиббий-ижтимоий ёрдам кўрсатишнинг барқарор тизими жорий этилган.\nЖорий йил 2 март куни қабул қилинган “2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини “Илм, маърифат ва рақамли иқтисодиётни ривожлантириш йили”да амалга оширишга оид давлат дастури тўғрисида” Фармонда жамиятимизнинг бошқа соҳалари каби бу йўналишда амалга ошириладиган устувор вазифалар белгилаб берилди. Бу чора-тадбирларни ҳаётга татбиқ этиш бизнинг зиммамизга ҳам катта масъулият юклайди. Аввало, замон талаби ва аҳоли эҳтиёжидан келиб чиқиб соҳанинг ҳуқуқий асосини такомиллаштириш долзарб аҳамиятга эга.\nТаъкидлаш керак, “Ўзбекистон Республикасида ногиронларни ижтимоий ҳимоя қилиш тўғрисида”ги янги таҳрирдаги қонун қабул қилинганига ўн тўрт йил бўлди. Мазкур қонунда ногиронликка асосан тиббий тушунча сифатида ёндашилиб, бундай инсонларнинг жамиятга фаол интеграциялашувини таъминлаш борасида ҳуқуқий асослар етарли акс эттирилмаган. Сўнгги йилларда соҳага янгича ёндашувлар кириб келмоқда.\nХалқаро тамойиллар ва миллий қонунчилигимиз тажрибасидан келиб чиққан ҳолда, ногиронлиги бўлган шахсларнинг ҳуқуқлари ва манфаатларини кенг қамровда ҳимоялай оладиган янги қонун ишлаб чиқиш ва қабул қилиш зарурати юзага келди. Бугунги кунда парламент парламент қуйи палатасининг Меҳнат ва ижтимоий масалалар қўмитаси томонидан ишлаб чиқилган “Ногиронлиги бўлган шахсларнинг ҳуқуқлари тўғрисида”ги янги қонун лойиҳасида ана шундай устувор вазифалар ўз ифодасини топган.\nМиллий қонунчиликда мавжуд бўлмаган “ногиронлик белгиси бўйича камситиш”, “ногиронлиги бўлган шахсларнинг нодавлат нотижорат ташкилотлари”, “протез-ортопедия буюмлари”, “абилитация”, “сурдотаржима”, “сурдотехник воситалар”, “тифлотехник воситалар” каби янги тушунчалар биринчи марта акс эттирилмоқда.\nНогиронлиги бўлган шахсларнинг тиббий-ижтимоий ҳимояси ҳақида гапирилганда, тиббий-меҳнат экспертиза комиссиялари (ТМЭК) томонидан ногиронликни белгилаш, ногиронликни қайта-қайта тасдиқлаш каби муаммолар эътирозларга сабаб бўлаётганини эшитамиз.. Амалдаги тартибда белгиланган муддатдан олдин тиббий кўрикдан ўтказиладиган касалликлар рўйхати тасдиқланмагани сабабли айрим ҳолларда ногиронлик белгилари аниқ кўриниб турган шахслардан ҳам ҳар олти ойда ёки йилига бир марта шифохоналарда даволаниш талаб қилинмоқда.\nМазкур муаммоларни ҳал этиш мақсадида ногиронликни белгилаш механизмларини ва унинг муддатларини, тегишли меъёрий-ҳуқуқий ҳужжатларни такомиллаштириш юзасидан бир қатор янги нормалар қонун лойиҳасига киритилмоқда. Жумладан, ногиронликни белгилаш янги қонун лойиҳасида тиббий-ижтимоий эксперт комиссиялари ва ўн саккиз ёшгача бўлган болалар педиатрия тиббий-ижтимоий эксперт комиссиялари томонидан амалга оширилиши белгиланяпти. Бундан ташқари, ногиронлик белгилари яққол кўриниб турган беморларни ортиқча ташхис-текширувлари ўтказмасдан тўғридан-тўғри тиббий-ижтимоий эксперт комиссияларига юбориш тартиби киритилмоқда.\nФуқаронинг соғлиги тақозоси билан тиббий-ижтимоий эксперт комиссиясига боролмаслиги даволанаётган тиббий муассаса томонидан тасдиқланса, тиббий-ижтимоий экспертиза ушбу шахснинг уйида ўтказилишига рухсат берилмоқда.\nТиббий-ижтимоий эксперт комиссиялари ишини ташкил этишда керакли тиббий ускуналар билан жиҳозланган давлат тиббиёт муассасаларига бириктириб қўйилиши ҳам комиссия ишини тезлаштиришда муҳим ҳисобланади.\nҚонун лойиҳасини такомиллаштириш жараёнида Соғлиқни сақлаш вазирлиги ҳузуридаги Тиббий-ижтимоий хизматлар агентлиги, Ўзбекистон Ногиронлар жамияти, Ногиронлар ассоциацияси каби бир қатор давлат ва жамоат ташкилотлар вакиллари иштирокида муҳокама ташкил этилди. Шунингдек, кенг жамоатчилик фикр-мулоҳазалари ва таклифлари асосида шу кунларда қонун лойиҳаси иккинчи ўқишга тайёрланяпти.\nБир сўз билан айтганда, қонун лойиҳасининг қабул қилиниши ногиронлиги бўлган шахсларнинг ижтимоий ҳимоясини кучайтириш, уларни жамият ҳаётида фаол иштирок этишида муҳим омил бўлади.


Эрон зарбаси натижасида шифохонага тушган америкалик...\n17.01.2020 10:12 0 3388\nАҚШ президенти Дональд Трамп ва Пентагон эса ҳарбийлар орасида жабрланганлар йўқлигини маълум қилганди.\nАҚШ Марказий қўмондонлиги (CENTCOM)нинг тасдиқлашича, Эрон американинг Ироқдаги базаларини ўққа тутиши натижасида 11 нафар ҳарбий жароҳатланган.\n«Defense One» нашрининг ёзишига қараганда, 8 январдаги ракета ҳужуми оқибатида 11 нафар америкалик ҳарбий зарар кўрган. Уларда бош мия чайқалишига гумон бор. Таъкидланишича, ҳарбийлар бош мия чайқалишини даволаш ва тўлиқ текширувлардан ўтиш учун Германиядаги Ландштул ва Қувайтдаги госпиталларга кўчирилган.\n«Ҳарбийлар Ироққа қайтиб келиб хизматни давом эттиришидан умид қилмоқдамиз», — дейди CENTCOM капитани Билл Эрбан.\nАҚШ Ироқ Эрон\nХориж 20/02, 10:14


Маҳсулот коди: JH006\nМаҳсулотни кўрганлар сони: 6142\n«Ҳилол» диний-маърифий, ижтимоий-адабий журналининг 6-сони\n(Журналимизнинг ушбу сони илм ва унинг фазилатларига баҳғишланади)\nДинимиз ҳамиша илм олишга тарғиб қилиб келган. Қуръони Каримнинг илк нозил бўлган ояти ҳам «Иқроъ!» («Ўқи!») амри билан бошланади. Илм ўрганиш фақат Исломда фарз қилинган. Қуръони Каримда илм ва уламолар энг олий мақомга қўйилган, саккиз юздан ортиқ жойда «илм» сўзи турли кўринишларда зикр этилган. Пайғамбаримиз Муҳаммад алайҳиссаломнинг умматни илм олишга тарғиб этувчи ўнлаб ҳадислари бор.\nКишилик тарихини кузатсак, киши ҳар бир замон ва жамиятнинг салоҳияти, равнақи унинг илмга бўлган муносабати билан ўлчанишини билиб оламиз. Мусулмонлар ҳам Аллоҳнинг буйруқлари ва Унинг Расули кўрсатмаларига амал қилиб, илму ирфонни ўрганган, маърифатга талпинган даврларида қўллари узун, тиллари ўткир, мартаба-мақомлари баланд бўлган. Аксинча, илм-фандан юз ўгириб, лоқайдлик ва танбаллик туфайли жаҳолатга юз буришганида қўлларидан нусрат, салтанат, сарват кетган, ўзлари хўрланишган. Ўрта асрларда ғарбда аҳолининг тўқсон-тўқсон беш фоизи мутлақо саводсиз бўлгани, диний ходимлар ва роҳиблар қўлларига қалам тутишни ҳам билмаган бир пайтда мусулмон ўлкалардан Бухорий, Ғаззолий, Мотуридий, Форобий, Ибн Сино, Термизий, Беруний, Ибн Рушд каби улуғ олимлар етишиб чиққан. Худди шу даврда дунёга машҳур «Маъмун академияси», машҳур мадрасалар, ўнлаб бошқа илм даргоҳлари ишлаб турган. Ўша пайтларда Ислом етиб бормаган ўлкаларда саноқли бир неча олим бўлгани ҳолда мусулмон оламида илмнинг турли соҳаларида 86 минг йирик уламо фаолият кўрсатган.\nБугунги кунда илм олиш учун ҳеч қандай монелик йўқ, аксинча, чорлов бор, имконият бор. Аммо бизда рағбат йўқ, ихлос суст, ғайрат-ҳаракат етишмаяпти. Қанчалаб вақтимизни беҳуда амалларга, номақбул ўтиришларга, ношаръий маросимларга сарфлаб юборяпмиз. Илм олишга, ҳеч бўлмаса, дунё ҳаяжон билан воқиф бўлаётган хабар-маълумотлар билан танишиб қўйишга эса вақт-имкон «топа олмаяпмиз». Яқин ўтмишимиздаги оила дастурхони устида хонадон каттасининг эрталаб ва кечқурунлари илмий-ахлоқий мавзуларда ихчамгина маърифий суҳбат қилгани, тожир, ҳунарманд ва зироатчилар узоқ қиш оқшомларида бир устоз этагини тутиб, илм мажлислари ташкил этишгани, ёшларнинг илм талабида ҳатто қўшни юртлардаги устозларникига қатнашгани каби ҳолатлар бугун эриш туюладиган бўлиб қолди. Онда-сонда вақт топиб, нимадир ўқишимиз ҳам «айниган»: дунё ва охиратга фойдали, илм ва фикрлашга ундовчи китоб, илмий манбалар ўрнига олди-қочди, таги пуч, вақт ўғирлайдиган ёки ахлоқсизлик тарғиб қилинган нарсаларнигина ўқиймиз.\nУнутмайлик, илм, хусусан, ухровий илмларни ўрганиш инсониятга дунё ва охиратда тўғри йўлни кўрсатувчи маёқдир. Илм олган киши барча мақталган хулқ ва фазилатларни қўлга киритади. Илм эгаси сахий, жувонмард, камтарин, журъатли, шикастадил, иффатли, ҳар маънода покиза бўлади. У бошқа хислатларнинг файз-баракотидан ҳам баҳраманд бўлади. Илм инсонга нима фойда-ю, нима зарар эканини билдиради, киши орзу-мақсадларига фақат илм орқали етишади.\nНоми: «Hilol» диний-маърифий, ижтимоий-адабий журналининг 6-сони\nЎзбекистон Республикаси Вазирлар Маҳкамаси ҳузуридаги Дин ишлари бўйича қўмитанинг 2019 йил 19-ийулдаги 4151-сонли тавсиясига асосан нашр қилинди. Ўзбекистон Республикаси Ахборот ва оммавий коммуникациялар агентлигида рўйхатга олинган. Гувоҳнома рақами: 0980\nИлм эгаларининг фазли\nУстоз ва шогирдлик пайғамбарлардан меросдир\nПоклик ва нажосат ҳақида\nКитоб ўқимай қўйдик...\nМадраса ва илмий маъҳадлар\nУстозларда ибрат бор...\nҲар илмнинг эгаси бор\nЯнги ҳижрий йил муборак бўлсин!\nБеҳуда сарфланган ўн дақиқа


ЖЧ 2010: Голландларнинг кўхна қароргоҳи\n06.07.2010 20:57 | WC2010\nКейп Таун дунёдаги энг ноёб шаҳарлардан бири. Унинг шаҳар бўлиб шаклланишига голландларнинг ҳиссаси катта. Денгиз ҳукмронлиги даврида, қиролликлар ўзларига янги ер қидириш билан овора бўлиб юрган пайт, голландлар Атлантика орқали қуруқликнинг (Африка) нариги томонига ўтиш дардида уммонни кезиб ниҳоят қитъянинг тугаш жойига етиб олишади ва уни хурсандчиликдан “Яхши ният” деб номлашади. Шу шу Африканинг энг жанубий нуқтаси “Яхши ният бурни” номини олган. Эслатиб ўтаман ҳали у даврларда Суэц канали бўлмаганлиги туфайли бу кашфиёт жаҳон геосиёсати учун жуда катта аҳамиятга эга бўлган.\nКейп Таун, яъни “Бурун шаҳри” ўша даврдан бошлаб европаликлар учун муҳим масканга айланади. Ҳозирги транзит аэропортларга ўхшатсак ҳам бўлади. Ҳиндистонга борувчи барча йўллар айнан шу ердан ўтган. Шунинг учун ЖАРда ҳозир ҳам жуда кўп голландларнинг авлодларини учратиш мумкин. Улар маҳаллийлашиб бўлган. ЖАРдаги асосий тиллардан бири бўлмиш “африкаанс” ҳам айнан қадимий голланд тилининг ўзгинаси. Бу ердаги барча “оқ” аҳоли ушбу тилда сўзлашади. Қора танли аҳолининг 10 тача расмий тили бор. Бошқа ранглилар эса асосан инглиз тилида. Бошқа ранглилар –булар европаликлар томондан асосан қул қилиб олиб келинган жанубий-шарқий осиёликлардир: ҳиндлар,индонезияликлар,малайлар ва хкз. Апартеид тузимининг тугагунича (1994й) ушбу ирқ вакиллари алоҳида маҳаллаларда истиқомат қилишган. Шаҳар марказида оқлар, шаҳар чеккасида ҳиндлар ва қолган жойларда қора танлилар. Энг қизиғи апартеид даврида ирқларни тоифага бўлиш жарёнида маҳаллий оқлар ўзларидан кейинги иккинчи тоифа этиб маҳаллий қора танли аҳолини эмас, балки рангли аҳолини (асосан ҳиндлар) белгилаган. Ҳозир эса, уларнинг барчаси шаҳарнинг ҳоҳлаган жойида истиқомат қилиш ҳуқуқига эга. “Ажратиш” сиёсати ниҳоясига етган.\nКейп Таун туристлар учун энг оммабоп шаҳарлардан бири ҳисобланади. Уни кўпчилик дунёнинг энг чиройли шаҳри деб ҳам атайди. Шаҳарда зиёрат қилиш мумкин бўлган жуда кўп жойлар бор. Бутун дунёга машҳур вино фермалари, 2 океан аквариуми, Waterfront (Альфред ва Виктория соҳил бўйи кўнгил очар маскани), “Яхши ният” қалъаси, Яхши ният бурни, Роббин ороли, “Девор тоғ” ва хкз. Бугун уларнинг бири, “Девор тоғ”(Table mountain) ҳақида бироз маълумот бериб ўтишни лозим топдим. Ушбу табиат мўжизаси шаҳарни қуруқлик томонидан ўраб турган тоғдир. Тоғнинг баландлиги денгиз сатҳидан 1087м. У замонавий дунёнинг 7 мўжизалардан бири бўлиб танланиши учун асосий давогарлардан биридир. Тоққа чиқиш учун кабел сими тортилган. Ушбу сим 80 йилдан буён фаолият юритмоқда ва шу вақт ичида 16 миллион туристга хизмат кўрсатган. Ушбу факт бир қарашда жуда қўрқинчли бўлган саёхатни хавфсиз қилиб кўрсатгандай бўлади,гўё.\nТоғнинг тепасидан Кейп Таун шаҳри худди кафтингиздадек кўринади. Тепада туристлар учун махсус тамадди қилиш масканлари ва дўконлар очилган. Тоғ тепасидаги флора ва фауна ҳукумат томонидан қўриқланади. Чунки у ерда ҳайвонот ва ўсимлик дунёсининг баъзи бир эндемик турлари мавжуд. Ушбу тоғ ЮНЕСКОнинг умумбашарий қўриқланадиган объектлари рўйхатида №1007 рақами билан киритилган .\nДаровоқе, Кейа Таун футболида ҳам голландларнниг таъсири катта. Маҳаллий футбол клуби ЖАР миллий биринчилигида “Аякс” номи билан иштирок этади. Энг қизиғи, ушбу жамоанинг анъанавий ранглари ва жамоа эмблемаси Голландиянинг “Аякс” жамоасиники билан бир хил.\nБугун Кейп Таун ЖЧнинг сўнги учрашувини қабул қилади.Бугун ушбу шаҳар ЖЧ ни билан хайрлашади. Тасоддифми йўқми, айнан ушбу беллашувда Голландия терма жамоаси иштирок этади. Маҳаллий аҳоли учун ЖЧнинг бундан да яхширок якунини топиш қийин эди. Хуллас, бугун ЖЧ ярим финалининг илк учрашуви. Голландия-Уругвай.\nБаҳс тўғрисида бир нарса дейиш жуда мушкул. Голландия учун жуда оғир баҳс бўлиши табиий. Уругвай бир неча асосий таркиб футболчиларисиз қолган аҳволда бор умидини фақат омадга ва бир иккита учрашув давомида юзага келиши мумкин бўлган имкониятларга қаратади. Уругвай терма жамоаси бугун ўзининг одатий,ҳужумкор футболини намоиш этишига ишониш қийин. Йўқотишлар жуда жиддий. Фусиле дисквалификация сабали учрашувни ўтказиб юборади,сардор Лугано эса ўтган баҳсда жиддий жароҳатлангани боис ушбу учрашувда иштирок этиш имкониятлари деярли йўқ.Яна бир ҳимоячи Годин ҳамда ярим ҳимоячи Лодейролар ҳам жароҳатланган. Суарез эса хабарингиз бор қаҳрамонлиги учун бир учрашувни ўтказиб юбориши лозим. Қарабсизки, деярли асосий таркибнинг ярми бугун майдонга чиқмайди. Ачинарлиси, уларнинг асосий қисми ҳимоячилардир. Ҳа, мураккаб вазифа турибди жанубий америкаликлар олдида. Уларнинг асосий вазифаси, нима қилиб бўлса -да рақибдан тўп ўтказиб юбормаслик. Голландия гол урадиган бўлса, менимча учрашув ўз ниҳоясига етади. Форландан ушбу учрашувда ҳам қандайдир мўжиза кутиб қоламиз, бунинг қанчалик мушкул бўлишини тушунсакда.\nГолландия терма жамоаси эса ҳозир айни руҳий кўтарилиш жараёнида. Бразилия устидан иродали ғалаба футболчиларнинг кучига куч қўшиши шубҳасиз. Таркибда ҳеч қандай муаммо йўқ. Ўтган баҳсни учрашув бошланишига бир неча дақиқа қолганида ўтказиб юбориши маълум бўлган Матийсен ҳам жароҳатидан фориғ бўлган. Хуллас, Голландия терма жамоаси учрашувга шай. Аммо, бунинг барчаси майдонда ўз кучини йўқотиши мумкин. Барча олдинги учрашувлар бугун маҳаллий соат 20:30 да унутилади. Бу умуман янги баҳс. Ҳар иккала жамоа учун ҳам бугун барчаси қайтатдан бошланади. Албатта Голландияда имконият кўпроқ, аммо бунинг ҳаммаси қоғозда. Майдонда бугун ҳар қандай нарса юз бериши мумкин. Асосийси, Уругвай тез гол ўтқазиб юбормаса бўлгани. Мен уларга ишқибозлик қилмаяпман. Шунчаки, учрашувнинг қизиқроқ бўлиши тарафдориман. Агар жанубий америкаликлар бугун дарвозалари даҳлсизлигини ҳеч бўлмаганда 1 бўлим ушлаб туришса, бизни жуда қизиқарли учрашув кутиб турибди.\nРавшан Эрматов жамоасига эса омад. Бу уларнинг ЖЧдаги сўнги учрашуви бўлиши мумкин. Шунинг учун мен дурранг учун мухлислик қиламан. Шунда биз ҳакамимизни яна ортиқча ярим соат ЖЧ майдонида кўришга мувофақ бўламиз.


ИШИДга байъат келтиришга уринган террорчига хотираси ва сайроқи қуш панд берди — Minbar\n16 авг 12:40 2 дақиқада ўқийсиз Янгиликлар\nЯманда террорчи “Ислом давлати” гуруҳи (ИШИД)га байъат келтиришга уринган, аммо унга сайрашни бошлаган қуш халал берди.\nКембриж университетининг араб тилига ихтисослашган Пемброк-коллежи ходими Элизабет Кендалл мазкур ҳолат акс этган видеони Твиттерга жойлаган.\nВидеода жангари (Кендалл уни маҳаллий ҳалқанинг бошлиғи деб атайди) чўнтагидан қандайдир қоғозни —афтидан қасамёд матнини олгани акс этган. Жангари қасамёдни энди кадрга қараб гапиришни бошлаганида қушнинг қаттиқ сайроғи деб чалғиб кетади. Яна чўнтагидан “шпаргалка”ни олади, ёдлаган сўзларини камерага қараб гапира бошлаганида бояги қуш тағин унга халал беради.\nМана ўша видео (овозни ёқишни унутманг):\nЭлизабет Кендалл видеони бошқа бир террорчилик ташкилоти — сўнгги йилларда ИШИДни ўзининг душмани деб ҳисоблаётган “Ал-Қоида”га тегишли ресурсдан топганини айтган. Шунингдек, у 2017 йилнинг сентябрида “Ислом давлати” айнан ушбу террорчининг қасамёди видеосини муваффақиятсиз чиққан дублларни кесиб ташлаган ҳолда эълон қилганини таъкидлайди.\n“Ислом давлати” террорчилик гуруҳи 2000-йилларда Ироқ ва Шом ҳудудида пайдо бўлган. Ташкилот кичик қўпорувчилик гуруҳидан армияси, молия тизимига эга, каттагина ҳудудни назорат қилувчи диндор протодавлатгача бўлган йўлни босиб ўтди. АҚШ бошчиликидаги халқаро коалиция ИШИДга қарши курашни, Россия эса Сурияда ўз операциясини бошлаганидан сўнг “Ислом давлати” қачонлардир ўзи тўлиқ назорат қилган деярли барча ҳудудлардан сиқиб чиқарилди.\n“Ислом давлати” террорчилари дунёдаги кўплаб йирик терактлар орқасида туради.


Уч авлод учрашуви: НУРОНИЙЛАР ИБРАТИ, ЁШЛИК ШИЖОАТИ МУШТАРАК ДАВРА – Farg`ona haqiqati\nҲаёт ва умр йўлларидан ёруғ юз билан ўтиб, юрт равнақ-ривожи йўлида фидокорона меҳнат қилган нуронийлар ибрати юксак эъзоз ва эътирофга лойиқ. Шу боис, халқимизга хос миллий қадриятларни авайлаб-асраш, бундай анъаналарнинг бардавомлигини таъминлаш доимий устувор вазифалар сирасига киритилган.\nМуштарак мақсадларни рўёбга чиқаришда кейинги йилларда эзгу анъанага айланган “Уч авлод учрашуви” маънавий-маърифий тадбирлари муҳим аҳамиятга эга. Фарғона шаҳридаги “Wine Garden” тантаналар мажмуасида ташкил этилган “Кексаларга эҳтиром” тадбирига вилоятнинг барча шаҳар-туманларидан пиру бадавлат нуронийлар, файзли оила соҳиблари ҳамда баркамол авлод вакиллари таклиф этилдилар.\nТадбирда вилоят ҳокими Хайрулло Бозоров иштирок этиб, юрт қаҳрамонлари ва уларнинг оила аъзолари, турли соҳаларда меҳнат қилиб, бугун кексалик гаштини сураётган отахон ва онахонларнинг ҳар бир сўзи, ҳаётий тажрибаси ёш авлодни ватанпарварлик руҳида тарбиялашда ўзига хос мактаб эканлигини таъкидлади. Бу борада давлатимиз раҳбари томонидан нуронийларни ҳар томонлама қўллаб-қувватлаш, турмуш даражасини ошириш, ислоҳотлар жараёнида фаол иштирок этишлари учун яратилаётган шарт-шароитлар хусусида тўхталиб ўтди.\n— Маҳалла ва нуронийларни қўллаб- қувватлаш вазирлиги ташкил этилишининг ўзи жамиятда фахрийларга кўрсатилаётган юксак эътибор ва ғамхўрликнинг амалдаги яна бир тасдиғидир, — дейди Маҳалла ва нуронийларни қўллаб-қувватлаш бошқармаси бошлиғи ўринбосари, вилоят Нуронийлар кенгашининг раиси Зокиржон Раҳмонов. – Бу қарорга кўра маҳаллаларда нуронийлар билан ишлаш тизими янада такомиллашмоқда. Бундай рағбат ҳар бир нуронийга куч-ғайрат, шижоат бағишлайди. Юртимиз равнақи, халқимиз фаровонлиги йўлида сидқидилдан хизмат қилишга ундайди.\nХалқимизга хос эзгу фазилатлар намоён бўладиган бугунги қутлуғ кунларда “Ҳеч ким меҳр ва эътибордан четда қолмасин” шиори остида уруш ва меҳнат фахрийлари, ижтимоий ҳимояга муҳтож бўлган кексалар ҳолидан хабар олиниши жуда ҳам савобли ишдир.\nШирин дийдор барчага хушкайфият бахш этиб, фаол ва фидойи ҳамюртлар эсга олинди, давранинг файзи бўлган катта авлод вакилларига эҳтиром кўрсатилди. Дориломон кунлар шукронасига ҳамоҳанг маърифий суҳбатлар давомида эртанги кун истиқболи йўлидаги хайрли ишлар бардавом бўлиши учун эзгу тилак-\n— Оилаларда соғлом муҳит барқарор- лигига эришиш, ажримларни камайти-\nриш, жиноят ёқасига келиб қолган ёш-\nларни тўғри йўлга солишда нуронийларнинг ҳаётий панд-насиҳати жуда ҳам асқатади, — дейди Ёшлар ишлари агентлигининг Фарғона шаҳар бўлими мутахассиси, “Келажак лидерлари” клуби аъзоси Диёрбек Абдуллаев. – Бу каби учрашувларда зиммамиздаги шарафли вазифани бажаришда мақбул услубларни ўрганамиз. Хусусан, бугунги мулоқотда “Бир нуроний ўн ёшга масъул” тамойилини ҳаётга татбиқ этишда ўзаро маслаҳатлашиб, меҳнат фахрийларининг ижтимоий-маънавий муҳитни соғломлаштиришдаги иштирокини янада кенгайтириш бўйича аниқ вазифалар белгилаб олинди.\nТантанали тадбирда Фарғона фахри бўлган иккинчи жаҳон уруши қаҳрамонларининг оила аъзолари, Ўзбекистон Қаҳрамонлари ва уларнинг яқинларига эсдалик совғалари топширилди.\nУч авлод учрашувига санъаткорлар ижросидаги мумтоз куй-қўшиқлар, жозибали рақслар ўзгача файз бахш этди. Шўх-шодон қўшиқлар барчани даврага чорлади.


Агар мендан сизни нима қийнайди, usingtechinclasses, Документ Microsoft Office Word, Majmua Iqtisodiyot nazariyasi G va IBAO'M-2020-21 , Majmua Iqtisodiyot nazariyasi G va IBAO'M-2020-21 , 31mehnattalimioqitmetpdf копия, Qattiq jism Issiqlik kengay bbbb, sitora 4, MATEMATIKA KURS ISHI, Ijtimoiy, ШАРАФУТДИНОВ АКИЛХОН, Ijtimoiy, Ijtimoiy, ШАРАФУТДИНОВ АКИЛХОН\nАсрлар давомида юртимизда меҳр-мурувват ва оқибат, эзгулик ва яхшилик, тинчлик ва дўстлик ғояларига асосланадиган, уларни тарғиб этадиган турли динларга эътиқод қиладиган кишилар ҳамкор ва ҳамжиҳат яшаб келган. Хусусан, қадимдан диёримизда ислом, насронийлик, иудаизм каби динлар ёнма-ён мавжуд бўлиб келган. Йирик шаҳарларимизда масжид, черков ва синагоглар фаолият кўрсатгани, тарихимизнинг энг мураккаб ва оғир даврларида ҳам улар ўртасида келишмовчилик ва можаролар бўлмагани бунинг тасдиғидир.\nБугун ҳам мамлакатимизда турли конфессияга мансуб диний ташкилотлар фаолият кўрсатмоқда, фуқароларимиз ўз диний амалларини эркин адо этиб келмоқдалар.\nДиний ташкилотлар ўз фаолиятларини амалга оширишлари ва мамлакат ҳаётида фаол иштирок этишлари учун барча шарт-шароитлар яратилган. Бу борадаги ҳуқуқий асослар Ўзбекистон Республикасининг Конституцияси, «Виждон эркинлиги ва диний ташкилотлар тўғрисида»ги Қонунда ўз ифодасини топган. Ана шу асослар мамлакатимиздаги барча дин вакилларининг ҳамкор, ҳамжиҳат бўлиб, улуғ ва муштарак ғоялар йўлида ҳаракат қилиши учун имкон яратади.\nМиссионерлик – бирор динга эътиқод қилувчи халқлар орасида бошқа бир динни тарғиб қилиш, демакдир.\nМиссионерлик асосан, христианликка хос бўлиб, бу ҳаракат христианлик Византия империясида давлат дини сифатида эълон қилинганидан эътиборан олиб борилади.\nМиссионерлик фаолиятининг энг чўққиси прозелитизмдир. Прозелитизм — бу тўғридан-тўғри бирон бир динга ишонган фуқарони мажбуран ўз динидан воз кечтириб, ўзга динни қабул қилишга мажбур қилишдан иборат.\nМиссионерлар мустақиллигимизнинг илк йиллари демократия ниқоби остида, расмий ташкилот сифатида жойларда ўнлаб ибодатхоналарини қуриб, юртимизни келгусида ҳар жиҳатдан нотинч қилишга қаратилган қора ишларини бошлашди. Шукрки, уларнинг бу фаолиятлари тез орада барҳам топди.\nАлбатта, бу ҳаракатлар маблағсиз, сиёсий қувватлаш ва ахборот кўмагисиз амалга ошмайди. Йирик миссионерлик ташкилотлари ва манфаатдор геосиёсий доиралар бу ҳаракат учун катта пул тикишди. Чунки уларнинг кўзлаган натижалари сарф-харажатларини тез орада бир неча ўн, юз, ҳатто минг баробар қоплаб олиш эди.\nМиссионерлар маккорона услублардан фойдаланиб, асосан яширинча иш олиб боришди. Улар диёримизга тил, компьютер ўргатиш, ҳар хил соҳалар бўйича мутахассислар тайёрлаш ёки хайрия ишлари билан шуғулланувчи нодавлат ташкилотлар орасида кириб келишди. Илмга чанқоқ одамлар, табиий, бундай ўқув марказларига мурожаат қилишга шошдилар. Лекин ўқиш жараёнида баъзи «ўқитувчи»ларнинг қиёфалари тезда маълум бўлиб қолди.\nМиссионерлар қимматбаҳо қоғозларда, жозибали кўринишда нашр этилган китобларини, варақа (буклет)ларини бозорлар, касалхона, сиҳатгохлар ва айрим ишхоналарда тарқатишга ҳаракат қилишди. Афсуски, баъзилар турли сабаблар билан уларнинг тузоғига илинди.\nУларга бизни бошқа динга киритишдан кўра Исломдан чиқариш муҳимроқ эди. Чунки даъват қилаётган «дин» (секта)лари ботил эканини, Ислом билан ҳеч бир жиҳатдан беллаша олмаслигини ўзлари ҳам жуда яхши билишади.\nМиссионерлар инсонлар ахлоқини яхшилаш билан шуғулланишмайди. Аксинча, хулқни бузадиган ишларни ёйишади. Ҳар хил ўйинлар, «дискотека»лар ташкил қилиб, ресторанлар очиб, «тунги кўнгилхушлик»лар уюштиришади.\nУларнинг бундан кўзлаган мақсадлари нима? Асосий масала айни шу нуқтада мужассам. Бу ерда мақсад – ғоя фақат сиёсийдир! Бугунча шунчаки беғуборгина хархаша ёки демократиянинг оддий бир тақозоси бўлиб кўринаётган ҳаракатларининг тагида эртанги кунга мўлжалланган жуда катта сиёсий найранглари ётибди. Бу найранглар ортида қандай қора мақсадлар яширинган?\nМинг йил наридан аждодлари мусулмон бўлиб келган, бугунги авлоди ҳам бутун ҳаёти давомида шу динга эътиқод қиладиган, урф-одати, маънавий тарихи бир хил халқимизнинг юрагини парчалаш, заифлаштириш, пароканда қилиш, турли-туман сиёсий ва иқтисодий босимлар билан ўз ҳолимизча яшашга йўл қўймаслик.\nМамлакатни доимий низо майдонига айлантириб, уни ҳал қилишда ўзларига муҳтож қилиб қўйиш. Оқибатда эса муҳим геосиёсий нуқтада жойлашган юртимизнинг моддий ва маънавий имкониятларидан эркин фойдаланиш. Мана улар кўзлаган мақсад!\nАсл мақсадлари баъзи ҳудудларга алоҳида аҳамият бериб, у ерларда ўзларига эргашганлар сонини кўпайтириб, келажакда гўё уларнинг хоҳиш-иродаси ва кайфиятлари сифатида бузғунчилик ғалаёнларини чиқариш ва оқибатда мамлакатни парчалаб ташлаш. Бунга тарихдан мисоллар жуда кўп, миссионерларнинг бундай «жонкуярликлари, ғамхўрликлари» ортига «Инсон ҳуқуқларини ҳимоя қилиш», «Виждон эркинлигини таъминлаш» номи остига беркитилган ҳийлалари яширинган.\nXXI аср бошида миссионерлик ҳақиқатан ҳам ўзига хос хусусиятлар касб этмоқда Энг аввало, миссионерлар конкрет мамлакатлардаги ижтимоий-иқгисодий вазиятдан ўзларининг ғаразли мақсадларига эришишда унумли фойдаланишга ҳаракат қилаётганликларини таъкидлаш зарур. Бунда боқувчисини йўқотган болалар, қаровчисиз қолган қариялар ҳамда ногиронлар муаммолари билан шуғулланувчи ташкилотлар ва муассасаларга хайрия ёрдамларини кўрсатиш, аҳолининг ночор қатламларини моддий қуллаб-қувватлаш ва мухтожларни озиқ-овқат билан таъминлаш, уларга тиббий ёрдамни ташкил этиш орқали ўз қарашлари ва ҳаракатларига хайрихоҳликни уйғотишга интилмокдалар.\nМиссионерларнинг турли давлатлар, жумладан, Марказий Осиё минтақаси мамлакатларида олиб бораётган амалиёти тахлили христианликни тарғиб қилишда махсус адабиётлар, аудио ва видеокассеталарни маҳаллий тилларда тайёрлаш ва бепул тарқатиш, масиҳийликка даъват ғоялари билан суғорилган махсус газета ва журналларни нашр қилиш масалаларига ҳам алоҳида эътибор берилаётганини кўрсатади.\nМиссионерлар замонавий техника ва технология, оммавий ахборот ва коммуникация воситалари имкониятларидан ҳам самарали фойдаланишга ҳаракат қилмоқдалар. Турли давлатлар ва минтақаларда иш юритаётган миссионерлар интернет тармоғи орқали ўз фаолиятларини мувофиқлаштираётгани, молиявий маблағларни бемалол у мамлакатдан бу мамлакатга ўтказаётгани ҳам шундай хулоса чиқариш учун асос бўлади. Бундай йўл билан миссионерлар ва уларнинг ҳомийлари у ёки бу давлатдаги диний мувозанатни издан чиқариш, сохта инсонпарварлик ёрдами кўрсатиш баҳонасида ўз таъсир доираларини кенгайтиришга интилмокдалар.\nМиссионерлар мамлакатимиздаги вазиятга мослашган ҳолда ўз ҳаракатларини ташкил қилишга уринаётганликларини ҳам ёддан чиқармаслик лозим. Жумладан, христиан диний ташкилотларида ибодатларни ўзбек ва бошқа маҳаллий тилларда олиб бориш, махсус диний адабиётларни мамлакатимиз ҳудудига олиб кириш ва тарқатиш йўлидаги ҳаракатлар батамом тўхтади, деб бўлмайди. Хусусан кўрилаётган чора-тадбирларга қарамай, биринчи галда «Иегов гувоҳлари» диний гашкилоти вакиллари ўз миссионерлик фаолиятларини шу тарзда олиб боришни давом эттиришга уринмокдалар. Масалан, 2006 йилнинг сентябрь ойидан эътиборан черковнинг энг асосий нашрларидан бири бўлган «Сторожевая башня» журнали «Қўриқчи минораси» номи остида илк марта ўзбек тилида босмадан чикди ва турли ноқонуний йўллар билан республккамизга олиб киришга харакат қилинмоқда. Айни пайтда, улар уйма-уй юриб, очикдан-очиқ ўз динларига даъват қилишга, гўёки фақат уларнинг динлари ҳақиқийлиги, бошқа динлар эса ботил экани ҳақидаги ғояни сингдиришга ҳаракат қилмоқдалар.\nМиссионерлар асосий эътиборни аралаш миллат вакилларидан иборат оилаларнинг аъзолари, илгари ҳеч бир динга эътиқод қилмаган оғир хасталикка, жудоликка, моддий қийинчиликка дуч келган, ахлоқ тузатиш муассасаларидан чиқиб келган, яъни моддий ва маънавий кўмакка муҳтож кишиларга қаратмоқдалар. Шунингдек, кар-соқовлар, ногиронлар орасида фаол иш олиб боришга ҳаракат қилиш ҳам тез-тез кузатилмоқца. Шу билан бирга, зиёлиларнинг турли қатламлари вакиллари — ўқитувчилар, врачлар, санъаткорлар орасида тарғиботни кучайтиришга интилиши ҳам мавжудлигини таъкидлаш зарур. Афсуски, бундай тарғиботга эргашаётган ва келиб чиқиши мусулмон бўлган фуқаролар ҳам кам бўлсада борлигини қайд этиш лозим.\nПрозелитизм иллатининг баъзи бир нохуш натижаларини келтириш мумкин: бир қанча вақт ислом динида юриб, кейин христиан динини қабул қилган кишилар вафот этганда, жасадларини мусулмон қабристонига қўйиш муаммо туғдирмоқда. Сабаби, майитнинг мусулмон ота-оналари ўз фарзандларини христиан мозорига дафн этишни хоҳламайдилар. Мусулмонлар эса, христиан дини вакили жасадини ўз мусулмон биродарлари ётган жойга дафн этилишини ҳақорат деб биладилар. Натижада келишмовчиликлар келиб чиқади.\nШундай экан, хушёр бўлишимиз, лоқайдликка берилмаслигимиз керак бўлади, чунки «Ватан», «Миллат», «Имон-эътиқод» муқаддас тушунчалардир. Уни хеч нарсага алмаштириб бўлмайди. Миссионерлик республикамиз аҳолиси тинчлиги ва осойишталиги учун тахдид эканини чуқур англаш, унинг олдини олиш ҳамда қарши кураш бўйича тизимли ва тадрижий ишларни олиб бориш ҳар бир фуқаронинг миллат ва Ватан олдидаги муқаддас бурчи ҳисобланади.


КЕЛАСИЗМИ, ҚОРБОБО? - “Китоб дунёси” газетаси сайти\n428 марта кўрилган.\nЯнги йил байрами арафасида қўшниси Питер Жога пул ишлаб олишнинг ажойиб йўлини ўргатди. Қорбобо либосида бозорга бориб, ўтган-қайтганни байрам билан табриклаб, хурсанд қилишни маслаҳат берди. Жо унга қулоқ солди. У болаларни жонидан ортиқ кўрарди. Кун бўйи жужуқлар билан гурунглашиб, шоколаду табрикномалар тарқатди. Кечқурун дўкон бошқарувчиси Жога икки юз рупия узатди. Йигит қувониб уйига қайтганида ҳам қорбобо либосида эди. Кутилмаганда янграган машина сигнали унинг ширин хаёлларини учириб юборди. Жо шошиб йўл четига ўтди. У рулдаги одамни таниди. Бу уч юлдузли «Жаннат» меҳмонхонасининг соҳиби Билл Даниел эди. Ёнидаги эса рафиқаси Сара. Жо меҳмонхонадан ҳайдагани учун Даниелдан аламзада эди ва шу тобда дафъатан миясига мудҳиш фикр келди. У Даниелнинг уйини тунашга қарор қилди. Жо уй атрофини айланиб, ичкарига кириш учун йўл излади. Ниҳоят уйнинг орқа томонидаги деразага кўзи тушди. У ичкаридан ҳам, ташқаридан ҳам панжара билан тўсилмаганди, бироқ берк эди. Жо чўнтагидаги отвёркасини олиб қулфни очди-ю, ичкарига кириб атрофни синчиклади. Чиройли жиҳозланган хона бурчагида ясатилган арча турар, чироқлари турфа хил рангда жилоланарди.\n— Эрта келибсиз-да, — деган ёқимли овоз эшитилди.\nЖо ортига ўгирилди-ю, пуштиранг пижама кийган беш-олти яшар ширингина қизалоққа кўзи тушди.\n— Ойим сизни кечқурун ўн иккидан кейин келади, деб айтгандилар.\n— Мен... мен... — Жо дудуқланганидан сўзлолмай қолди.\n— Ахир қорбобо тун ярмидан оққанда келади-ку?\nЖо қизалоқ уни қорбобо деб ўйлаётганини тушунди.\n— Исминг нима? — деб сўради у ниҳоят.\n— Ота-онанг қани?\n— Улар клубга кетишди, кеч қайтишади. Совғам қани? — сўради Тина кўзлари чақнаб.\n— Совға? — довдираб қолди Жо.\nУ қўлини чўнтагига солди. Бармоқлари қаттиғу совуқ бир буюмга тегиб кетди. Бу йигитнинг ҳамроҳи — гармоника эди. У иккиланмай жондан азиз буюмини қизчага узатди.\n— Бу нима? — сўради Тина ҳайратланиб.\n— Мусиқа асбоби.\n— У қандай чалинади?\nЖо гармоникани қўлига олиб, машҳур «Жингл беллс» (Қўнғироқ куйи) мусиқасини чалди. Ёқимли оҳанглар бутун уйни чулғаб олди. Жо ижрони тугатиши билан Тина ҳайрат ичра қарсак чалди. Йигит қизалоққа ўзи билган яна бир нечта куйни чалди. Диванда ўтирган қизалоқнинг кўзлари юмилди. Жо қочиб қолиш фурсати етганини тушунди. У ўрнидан тургани ҳамон Тина кўзини очди.\n— Мен... мен... — Жонинг тили айланмай қолди.\n— Илтимос, мени ташлаб кетманг, қорбобо. Мен билан ўйнанг. Ота-онам доим банд. Уларнинг мен билан ўтказадиган вақти йўқ. Бир ўзим телевизор кўриб, ўйинчоқларимни ўйнаб ўтираман. Илтимос кетманг!\nТина изиллаб йиғлай бошлади. Жонинг ҳам кўзига ёш қуйилди. У Тина ухлаганидан кейин кетмоқчи бўлди, бироқ қизалоқни ухлатаман, деб ўзи ҳам пинакка кетибди.\n— Кимсан? — деган овоздан чўчиб уйғонган Жо қаршисида Даниелу Сарани кўрди. Тўхта, тўхта, сен, мен меҳмонхонадан ҳайдалган ўғрисан! Шундайми? — деди Даниел унга қаҳр билан тикилиб.\nЖо унинг кўзига қаролмай бошини эгди. Бу пайтда Тина ҳам уйғонган эди.\n— Дада, ўғримас, менинг дўстим қорбобо!\n— Йўқ, бу қорбобо ниқобидаги ярамас ўғри! У уйни ўмариш учун келган. Шошмай тур, сенга ёш болани алдаш қандай бўлишини кўрсатиб қўяман!\n— Дада, у мени алдамади. Мана буни совға қилди.\n— Жим бўл, Тина! Катталарнинг ишига бурун суқмай тезда хонангга бор! — ўшқирди Сара.\nКўзига ёш тирқираган қизалоқ сувга тушган мушукчадай бўшашиб хонаси томон одимлади.\n— Уйингизга ўғриликка тушганим рост, бундан бўйин товламайман. Ўшанда ҳам мажбур бўлмаганимда, меҳмонхонангиздаги хасга ҳам кўз олайтирмасдим. Бемор онамни даволатгани пул керак эди. Бугун эса ўша кун сиз сабабини сўраб ўтирмасдан мени кўчага отганингизнинг аламини олмоқчи эдим, бироқ уйингизга ўғриликка тушиб, шуни билдимки, жиноятим сизникига қараганда анча енгилроқ экан.\n— Нималар деб валдираяпсан, аҳмоқ? — деб бақирди Даниел.\n— Уйингизга ўғриликка тушиб, ёлғизу маъюс қизалоқни учратдим. Ўғрилик қилгани етарлича вақтиму имкониятим бўлса-да, ҳеч нимага тегмадим. Фақат Тинанинг ёлғизлигини ўғирладим, холос. Қизалоқнинг беғуборлиги ичимдаги шайтонни мағлуб қилди.\n— Ўчир овозингни! — деди Даниел.\n— Сиздайин бой одамларнинг боласи камбағалнинг боласидан бадбахтроқ. Наҳот шуни сезмайсиз?\n— Қандай бемаънилик! Унда ҳар бир бола орзу қиладиган ҳамма нарса бор. Қандай ҳаддинг сиғди бундай дегани!\n— Сизга раҳмим келади, жаноб. Чунки менданам бахтсизроқсиз.\n— Ҳой муттаҳам, оғзинг-га қараб гапир!\n— Жаноб Даниел, уйингиздаги катта хазинангиз болангизнинг муҳаббатини қадрламай, клублару меҳмонхоналарда санғиб юрибсиз.\nДаниелнинг юзи қизариб кетди.\n— Ҳозироқ полиция чақираман!\n— Унинг кетишига ижозат беринг, — деди Сара овози титраб.\n— Эсинг жойидами? — ўшқирди Даниел рафиқасига.\n— У ҳақ! Гуноҳимиз уникидан анча оғирроқ, дадаси...\n— Кетишинг мумкин, — деди Даниел бошини эгиб.\nЖо кетишга чоғланганда, Тина хонасидан отилиб чиқди.\n— Яна келасизми, қорбобо? — сўради қизалоқ кўзлари жавдираб.\nЖо унинг қўлига гармоникани тутқазди-ю, пешонасидан ўпди, сўнг ҳеч нарса демай уйдан чиқиб кетди.


«Пахтакор» дербида "Бунёдкор"ни мағлуб этди (видео) » Ўзбекистон янгиликлари – Zamin.uz\n, 06 2020, 22:02\n«Пахтакор» дербида "Бунёдкор"ни мағлуб этди (видео)\n31 мар, 19:25 1 235 Спорт\nТошкентда Суперлига 2-туридан ўрин олган «Пахтакор» ҳамда «Бунёдкор» жамоалари ўртасидаги ўйин якунланди. Ўйинда ҳисоб учрашувнинг 17-дақиқасида очилди. Марат Бикмаев оширган тўпни Достонбек Хамдамов яқин масофадан дарвозага киритди. Учрашувнинг 35-дақиқасида меҳмонлар орадаги фарқни йўққа чиқарди. Миржаҳон Мираҳмедов гол муаллифи. Шу тарзда биринчи бўлим ўз якунига етди.\nИккинчи бўлим жиддий ҳужумлар билан бошланди. Ҳар икки жамоа гол уриш учун ҳаракат қилишди. Драган Черан ўйиндаги ғалаба тўпини 63-дақиқада киритди. Машарипов ошириб берган тўпни Черан боши билан дарвозага жойлаб қўйди.\n«Бунёдкор» расман мезбон бўлган, лекин «Пахтакор» сталионида ўтказилган ўйинда «Пахтакор» 2:1 ҳисобида ғалаба қозонди. Бу ғалабадан сўнг «Пахтакор» очколари сонини 6 тага етказиб, етакчиликни сақлаб қолди.\n«БУНЁДКОР» - «ПАХТАКОР» 1:2\nГоллар: Миржаҳон Мираҳмадов (35) – Достон Ҳамдамов (17), Драган Черан (53).\nБунёдкор: Мурод Зуҳуров, Ислом Қобилов, Анвар Ғофуров, Дилшод Аҳмадалиев, Жасур Жалолиддинов (Сардор Азимов, 78), Хуршид Ғиёсов, Жавоҳир Қаҳрамонов (Санжар Риҳсибоев, 61), Миржаҳон Мираҳмадов, Нурилло Тўхтасинов, Санжар Қодирқулов, Абдулла Абдуллаев (Суҳроб Иззатов, 43).\nПахтакор: Санжар Қувватов, Ҳожиакбар Алижонов, Егор Кримец, Владимир Козак, Фаррух Сайфиев, Садриддин Абдуллаев (Сардор Собирхўжаев, 46), Одил Ҳамробеков, Жалолиддин Машарипов, Драган Черан, Достон Ҳамдамов, Марат Бикмаев (Жавоҳир Сиддиқов, 60).\nПахтакор Бунёдкор Машарипов\nБугун футбол. «Насаф» Қаршида Амирлик клубини қабул қилади 20 фев, 15:00\n«Пахтакор» акцияларининг 80 фоизи инвесторга сотилади 01 сен, 08:31\nЭронда Украинанинг уриб туширилган самолёти учун ҳеч ким ҳибсга олинмаслиги айтилди 06 апр, 21:50 45\nКоронавирус эпидемияси – «ахборот инқилоби»га янги чақириқ 06 апр, 21:25 290\nШифокор коронавирус профилактикасида нима учун кўп сув ичиш кераклигини тушунтирди 06 апр, 21:10 489\nОлимлар коронавируснинг заиф жойи аниқланганини маълум қилишди 06 апр, 20:50 1 813\nКарантин вақтида ўзимизни қандай тутишимиз керак? 06 апр, 20:48 161\nФарғоналик аёл ҳомиласи билан биргаликда туғруқ жараёнида вафот этди 06 апр, 20:30 1 115\nАрманистон ва Қозоғистонда 3 нафар ўзбекистонлик коронавирусга чалингани аниқланди 06 апр, 20:13 454\nНиқоб билан ҳимояланишда эътибор бериш керак бўлган 5 жиҳат 06 апр, 19:53 243\nЎзбекистонда коронавирусга чалинганлар 397 нафарга етди 06 апр, 19:38 714\nМайкл Жексонга тегишли қўлқоп аукционда 104 минг долларга сотилди 06 апр, 19:35 137\nКоронавирусдан шифо топган юртдошимиз: «Янги касаллик, даволай олишармикан, деган ҳадик бор эди» 06 апр, 19:15 504\nҚиз йигитнинг пулини ечиш учун бармоғини кесиб олди 06 апр, 18:58 1 290


18 кунлик Зафаржон совуқдан ўлди\nТожикистонда электр энергиясидан фойдаланишда лимит белгилашдаги ижтимоий тенгсизлик оддий фуқароларнинг ғазабини келтириб, президент Имомали Раҳмонга ишончсизликни орттирмоқда.\nДушанбенинг оддий маҳаллаларидаги пастқам уйлардаги жимжитлик қабристонни эслатади. Ана шундай маҳаллалардаги оилалар жорий ҳафта бошидан буён чироқсиз ўтирганини билдирди. Кўпчилик ҳафталаб чироқсиз қолган оилалар бетонли уйларини исита олмаётгани, бу эса ҳатто ўлимга олиб келаётганидан шикоят қилди.\n“Зафаржон бешинчи фарзандим эди, мана шу чироқсизлик туфайли 18 кунлик болам совуқдан ўлиб қолди. Ростини айтсам, ҳукумат шу даража адолатсизлик қилишига ишонмас эдим. Нега электр қуввати барчага баробар тақсимланмайди?”- дейди аламли суҳбатдошлардан бири.\nПрезидент Имомали Раҳмон, шаҳар ҳокими Убайдуллоев, казо-казолар ҳамда киборлар яшайдиган кўчага кириб қолгудек бўлинса, Душанбеда умуман электр энергияси муаммоси йўқ, деган хулосага келиш мумкин. Шу ҳудудда яшовчи Маликахон опа йил давомида уйи чироқсиз қолмаганини таъкидлади.\nҲукумат идоралари томонидан электр қувватига лимит белгилашда мавжуд бу каби ижтимоий тенгсизлик, душанбеликларни табақаларга ажратиш аксарият пойтахтликлар ғазабини ошираётир.\nҲукумат идораларининг айрим масъуллари аксарият пойтахтликларнинг зилматда қолаётганида Туркманистон ва Ўзбекистон 2008 йил бошидан Тожикистонга узатиладиган электр энергияси ҳажмини кескин камайтиргани, совуқ циклоннинг тўсатдан кириб келганини рўкач қилмоқда. Душанбе шаҳри ҳокимлиги масъуллари эса аҳоли электр қувватидан фойдаланиш тартибига риоя қилмаётгани кўплаб миттитуманларнинг чироқсиз қолишига сабаб бўлаётганини билдиряпти.\n“Шаҳар аҳлига режа бўйича электр қуввати узатиб турилибди. Афсуски, айрим шаҳарликларнинг бир неча электр жиҳозларидан фойдаланиши оқибатида трансформаторлар ишдан чиқиб, бошқаларнинг ҳам чироқсиз қолишига олиб келмоқда”,- дейди Душанбе ҳокими ўринбосари Жамшид Мансуров.


6 июль куни кутиладиган об-ҳаво маълумоти билан танишинг - xabar.uz\n6 июль куни кутиладиган об-ҳаво маълумоти...\n6 июль куни кутиладиган об-ҳаво маълумоти билан танишинг\n05.07.2019 18:59 0 1793\nРеспублика Гидрометеорология маркази 6 июль куни кутилаётган об-ҳаво маълумотини эълон қилди.\nТошкентда ҳаво бироз булутли бўлади, ёғингарчилик бўлмайди. Шарқдан секундига 3-8 метр тезликда шамол эсади. Кечаси 20-22, кундузи 36-38 даража иссиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Шарқдан секундига 3-8 метр тезликда шамол эсади. Кечаси 22-27, кундузи 35-40 даража иссиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Шарқдан секундига 3-8 метр тезликда шамол эсади. Кечаси 22-27, кундузи 35-40 даража иссиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик бўлмайди. Шарқдан секундига 3-8 метр тезликда шамол эсади. Кечаси 20-25, кундузи 35-40 даража иссиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик бўлмайди. Шарқдан секундига 3-8 метр тезликда шамол эсади. Кечаси 22-27, кундузи 35-40 даража иссиқ бўлади.\nАндижон, Наманган ва Фарғона вилоятларида ҳам ёғингарчилик бўлмайди. Шарқдан секундига 3-8 метр тезликда шамол эсади. Кечаси 20-25, кундузи 33-38 даража иссиқ бўлади.\nЖамият Кеча, 16:12\n15 октябрь куни Ўзбекистонда ёмғир ёғадими?\nТехнология 13/10, 18:56\nЖамият 11/10, 18:30\nЭртага Ўзбекистонда ҳаво ўзгариб туради, ёғингарчилик кутилмаяпти\nСиёсат 11/10, 12:03


18:30 / 18 март 905 pdf Ўқиш режими + -\n«Бир аёл Набий соллаллоҳу алайҳи васалламнинг ҳузурларига бир гўдакни кўтариб келиб:\n«Бунинг ҳаққига дуо қилинг, мен ундан олдин учтасини дафн қилганман», деди.\n«Батаҳқиқ, сен дўзахдан мустаҳкам қўрғон билан ҳимояланибсан», дедилар».\nХудди ушбу ҳадисга ўхшаш ҳадис аввалроқ ҳам кўриб ўтилган эди. Яъни унда ҳам бир аёл янги туғилган гўдагини Расулуллоҳ соллаллоҳу алайҳи васалламнинг ҳузурларига кўтариб келиб, «Уни дуо қилиб қўйинг», деб сўрагани, «Бундан аввал учтасини кўмганман», дегани, шунда Расулуллоҳ соллаллоҳу алайҳи васалламнинг «У ҳолда дўзахдан мустаҳкам қўрғон билан ҳимояланибсан», деганлари айтилган эди.\n«Бир аёл Расулуллоҳ соллаллоҳу алайҳи васалламнинг ҳузурларига келиб:\n«Эй Аллоҳнинг Расули, биз мажлисингизга ҳар доим келишга қодир эмасмиз. Шунинг учун бизга бир кунни белгилаб беринг, ўша кунларда ҳузурингизга келайлик», деди.\n«Ундай бўлса, учрашадиган жойларингиз фалончининг уйи», дедилар.\nБир куни ваъдага биноан ўша ерга келиб, уларга айтган гапларининг ичида «Қайси бир аёлнинг учта фарзанди вафот этса, ўша аёл бунга савоб умидида сабр қилса, албатта ва албатта жаннатга киради», деган гап ҳам бор эди.\nШунда бир аёл:\n«Иккита бўлса ҳамми?» деб сўради.\n«Ҳа, иккита бўлса ҳам», дедилар».\nБу жуда ибратли бир ҳолатдир. Расулуллоҳ соллаллоҳу алайҳи васалламнинг даврларидаги мўмина, муслима аёлларнинг, саҳобияларнинг илмга, динларини ўрганишга бўлган иштиёқлари бизга ўрнак бўлиши лозим.\nСаҳобия аёллардан бирининг Расулуллоҳ соллаллоҳу алайҳи васалламдан: «Бизнинг эркакларга ўхшаб Сизнинг мажлисингизда ҳар доим ҳозир бўлишга имконимиз йўқ, бизга алоҳида мажлис ўтказинг», деб талаб қилиши ҳақиқатан ҳам катта бир шижоатдир.\nШу ерда Расулуллоҳ соллаллоҳу алайҳи васалламнинг бағрикенгликлари, бунга осонлик билан рози бўлганлари, аёлларнинг илтимосига алоҳида эътибор берганлари, «Фалон жойга боринглар», деб, ўша ваъда қилинган жойга борганлари, аёлларнинг таълими билан машғул бўлганлари, уларга дин, диёнат, эътиқод масалаларини ўргатганлари очиқ-ойдин кўринади.\nАйни пайтда Расулуллоҳ соллаллоҳу алайҳи васаллам ушбу мажлисларда аёлларга хос гапларни ҳам гапирганлар. Жумладан, юқоридаги гап эркаклар ҳақида айтилмаган. Аксинча, «қайси бир аёлнинг учта фарзанди вафот этса», деб алоҳида таъкид билан айтилмоқда. Бу улкан синовга савоб умидида сабр қилган муслималарга жаннат ваъда қилинмоқда.\nМўмина, муслима аёлларимиз бундай ҳадислардан ниҳоятда катта ибрат олишлари, динимизни ўрганишга ҳаракат қилишлари ва Аллоҳ асрасин, бундай мусибат бошларига тушиб қолса, жаннат умидида сабр қилишлари керак бўлади.\n1. Муслима аёлларнинг олим ва раҳбар шахслардан ўзлари учун алоҳида мажлис қуришни талаб қилишга ҳақлари борлиги.\n2. Раҳбар ва олим кишилар аёллар учун алоҳида мажлис тайин қилишлари яхши экани.\n3. Уч ёки икки фарзандининг ўлимига сабр қилиб, савоб истаган аёл жаннатга ҳақдор бўлиши.\nУмму Сулаймдан ривоят қилинади:\n«Набий соллаллоҳу алайҳи васалламнинг ҳузурларида эдим. У зот:\n«Эй Умму Сулайм, икки мусулмоннинг учта фарзанди вафот этса, албатта ва албатта Аллоҳ таоло Ўзининг фазли ва раҳмати ила бу ота-онани жаннатга киритади», дедилар.\n«Иккита бўлса-чи?» дедим.\nУмму Сулайм розияллоҳу анҳонинг ҳам ёш боласи ўлган эди. Шунинг учун Расулуллоҳ соллаллоҳу алайҳи васаллам у кишига тасалли беришни ирода қилган бўлсалар, ажаб эмас.\nСоъсоъа ибн Муовиядан ривоят қилинади:\n«У Абу Зарр розияллоҳу анҳунинг бир мешни кўтариб кетаётганларини кўриб:\n«Эй Абу Зарр, фарзандинг йўқми?» деди.\n«Сенга бир ҳадис айтиб берайми?» деди.\n«Қайси бир муслимнинг балоғатга етмаган учта фарзанди ўлса, албатта, Аллоҳ таоло у бандани ана шу вафот этган фарзандларига раҳмати фазли туфайли жаннатга киритади.\nҚайси бир одам мусулмон қулни озод қилса, албатта, Аллоҳ азза ва жалла ўша қулнинг ҳар бир аъзоси эвазига уни озод қилган кишининг ҳар бир аъзосини дўзахдан қутқаради».\nУшбу ҳадиси шарифда вояга етмаган, кичик ёшдаги болаларнинг ўлимига сабр қилган ота-оналарга жаннатга кириш ваъда қилинмоқда.\nЯна қул озод қилиш канчалик яхши иш экани ҳам баён этилмоқда. Қул озод қилиш жаннат калитларидан бири экан.\n1. Олим кишиларни учратиб қолганда уларнинг илмидан фойдаланиб қолишга уриниш жоизлиги.\n2. Норасида болаларнинг ўлимига сабр қилиш жаннатга киришга сабаб бўладиган ишлардан бири экани.\n3. Қул озод қилган киши дўзахдан озод бўлиши.\n«Набий соллаллоҳу алайҳи васаллам: «Кимнинг балоғатга етмаган учта фарзанди ўлса, Аллоҳ таоло уни ҳам, вафот этган фарзандларини ҳам Ўз фазли ва марҳамати билан жаннатга киритади», дедилар».\nБу ҳадиси шарифда аввалги ривоятларда келган маъноларни таъкидлаш билан бирга, ўлган болалар ҳам жаннатга кириши зиёда қилинмоқда.\n16:31 / 18 март 2199\n17:06 / 18 март 562\n1232 12:30 / 09 март\n1015 12:05 / 28.11.2019


СОЛИҚ СИЁСАТИДАГИ ЎЗГАРИШЛАР-УЛАРДАН БАРЧАМИЗ ХАБАРДОР БЎЛМОҒИМИЗ КЕРАК – Юрт тараққиёти йўлида бирлашайлик!\n17.01.2019 28.01.2019 andijon\nВилоят касаба уюшмалари ташкилотлари бирлашмасида 2019 йил 17 январь куни Ўзбекистон Республикаси Президентининг 2018 йил 29 июндаги “Ўзбекистон Республикасининг солиқ сиёсатини такомиллаштириш концепсияси тўғрисида”ги фармони, Ўзбекистон Республикасининг 2018 йил 24 декабрдаги “Солиқ ва бюджет сиёсатининг 2019 йилга мўлжалланган ассосий йўналишлари қабул қилинганлиги муносабати билан Ўзбекистон Республикасининг айрим қонун ҳужжатларига ўзгартириш ва қўшимчалар киритиш тўғрисида”ги Қонуни ҳамда Президентимизнинг 2018 йил 26 декабрдаги “Ўзбекистон Республикасининг 2019 йилга макроиқтисодий кўрсаткичлари прогнози ва Давлат бюджети параметрлари ҳамда 2020-2021 йилларга бюджет мўлжаллари тўғрисида”ги қарорларини фуқароларга айниқса ишчи-ходимларга тўғри ва тўлиқ тушунтириш, шунингдек, уларнинг ҳуқуқий онги ҳамда ҳуқуқий маданиятини ошириш мақсадида “Солиқ сиёсатидаги ўзгаришлар-улардан барчамиз хабардор бўлмоғимиз керак” мавзусидаги очиқ мулоқот ташкил этилди.\nУшбу мулоқотда тармоқ касаба уюшмалари Республика Кенгашларининг вилоят бўйича маъсул ташкилотчилари, туман, шаҳар кенгашлари, бирлашган ва бошланғич касаба уюшма қўмиталари раислари ҳамда фаол ёшлар иштирок этдилар.\nМулоқот вилоят прокуратураси, вилоят Адлия бошқармаси, вилоят Солиқ бошқармаси ва ОАВлар ҳамкорлигида ташкил этилди.\n← ФАХРИЙЛАР ЭЪЗОЗДА\nАНДИЖОН ДАВЛАТ УНИВЕРСИТЕТИДА МАЪНАВИЙ-МАЪРИФИЙ ТАДБИР ЎТКАЗИЛДИ →\nҚирғизистонлик меҳмонлар Андижонда\n27.04.2018 andijon Қирғизистонлик меҳмонлар Андижондаda fikr bildirishni o'chirish


Шойгу Душанбега Афғонистон таҳдидига қарши бепул қурол-яроғ етказиб беришни ваъда қилди\nРоссиянинг 201-базаси қўшни Афғонистондаги воқеалар билан боғлиқ ҳолда мамлакат хавфсизлигига таҳдид соладиган бўлса, Тожикистонга ҳарбий ёрдам беради, дея ваъда берди Россия мудофаа вазири Сергей Шойгу. Унинг таъкидлашича, Москва тожик армиясини қурол ва ускуналар билан бепул жиҳозлайди.\n«Албатта, биз чегарада содир бўлаётган барча воқеаларни ва жангариларни Тожикистон ҳудудига кўчиришга уринишларни эътиборсиз қолдирмаймиз. Шунинг учун мен аниқ айтишим мумкинки, бизнинг иттифоқдошимизга таҳдид бўлган тақдирда — Коллектив хавфсизлик шартномаси, албатта, Россия, авваламбор, Тожикистон ҳудудидаги 201-базага муносабат билдиради ва реакцияга киришади», — деди Шойгу.\n«201-база бу ерда Марказий Осиёда КХШТ аъзоларидан бирининг ушбу минтақасида барқарорлик ва осойишталикни сақлаш учун мавжуд», — дея таъкидлади Мудофаа вазири.\nУнга кўра тожикистонлик малакали ҳарбий кадрларни тайёрлаш давом этмоқда. «Биз уларни ҳарбий университетларимизда ҳам, Россиянинг 201-ҳарбий базаси маблағлари ҳисобидан ҳам тайёрламоқдамиз. Биз жанговар тайёргарлик учун зарур бўлган барча нарсани таъминлаймиз. Биз ўз базамизнинг жанговар салоҳиятини кучайтиришга ва эҳтимолий киришни биргаликда қайтариш режаларини аниқлаштиришга алоҳида эътибор қаратамиз», — деди Шойгу.\nРоссия мудофаа вазирининг сўзларига кўра, айни пайтда Россия ҳарбий кучлари ИШИД жангариларининг Афғонистонга турли мамлакатлардан, шу жумладан Сурия ва Ливиядан фаол ҳаракатларини қайд қилмоқда.\n«Биз, албатта, Афғонистонда қандайдир консенсус ва миллатлараро ярашувга эришилади деб умид қиламиз. Аммо шу билан бирга биз ИШИД бўлинмалари у ерга турли минтақалардан, шу жумладан Сурия, Ливиядан кўчиб ўтаётганини қанчалик фаол кўрмоқдамиз», — деди Шойгу.\nИюль ойи бошида Тожикистон Афғонистон билан чегарани ҳимоя қилишда Коллектив Хавфсизлик Шартномаси Ташкилотининг (КХШТ) давлатларига мурожаат қилди. Ҳарбий альянс Россия бошчилигидаги бир қатор собиқ Совет республикаларини бирлаштиради.\nТожикистон расмийларининг маълумотларига кўра, ҳозирги кунда Афғонистон билан чегаранинг учдан икки қисми радикал исломчилар назорати остида. Умуман олганда унинг узунлиги 1350 километрдан ошади. Душанбеда қочқинлар оқими кутилмоқда ва мамлакатга келганларни бошпана ва озиқ-овқат билан таъминлай бошлаган.


Нукус гарнизонида ҳуқуқбузарликлар профилактикаси бўйича давра суҳбати ўтказилди - Шимоли-ғарбий ҳарбий округ\n05.06.2021 17:37:10 | 15 | Slider, Янгиликлар\tРаспечатать\nҲарбий тартиб-интизомни мустаҳкамлаш, соҳада жиноятчилик ва коррупция ҳолатларининг олдини олиш мақсадида Нукус гарнизонидаги Маънавият ва маърифат марказида “Биз коррупцияга қаршимиз!” мавзусида давра суҳбати бўлиб ўтди.\nПрофилактик тадбирда Шимоли-ғарбий ҳарбий округ қўшинлари қўмондони полковник Фарҳоджон Шерматов, Нукус ҳарбий прокурори адлия полковниги Фахриддин Бегашев, ҳуқуқни муҳофаза этиш органлари вакиллари ҳамда ҳарбий хизматчилар иштирок этди.\nМутахассислар ўз маърузаларида коррупция ва жиноятчилик нафақат бир ёки бир неча шахснинг умрини барбод қилиши, балки бутун миллатнинг, давлатнинг кушандасига айланиши мумкин эканлигини ўз маърузаларида айтиб ўтишди.\nДарвоқе, инсоният оламида шундай иллат борки, у маълум бир соҳанинг эмас, балки бутун жамият тараққиётининг ривожи учун тўсқинлик қила олади. Мамлакатни ичкарисидан емирадиган ана шундай иллат – коррупция ва порахўрликдир. Бу иллат туфайли кўплаб давлатлар инқирозга учрагани тарихдан маълум.\nТадбир давомида ҳуқуқни муҳофаза этувчи орган вакиллари ҳарбий хизматчиларга Ўзбекистон Республикаси кодекслари, қонун ҳужжатлари, Умумҳарбий низомлар ҳамда раҳбарий ҳужжатлар талабларини етказиб, ҳуқуқий билимларини оширишга ҳисса қўшди.\nУчрашув сўнгида мавзуга иштирокчиларга оид видео фильм намойиш этилди.


Ўтган йилнинг январида Хитойда журналист Жианг Уэипинг саккиз йилга озодликдан махрум қилинди. Жианг шимолий Хитойда ҳукумат идораларидаги коррупция холатлари ҳақида Хонг-Конгда чиқадиган "Кианшао" журналига ёзган мақоласи учун бундай жазога тортилди. Америка ҳукумати ва Бирлашган Миллатлар Ташкилоти уринишларига қарамай хитойлик журналист ҳамон темир панжара ортида. Жианг Хитойда қамоққа олинган 39 журналистнинг биридир. Мана тўрт йилдирки Хитой журналистларни қамоққа олиш бўйича жаҳон давлатлари орасида еткачилик қилиб келмоқда. Журналистларни ҳимоя қилиш қўмитаси чиқарган ҳисоботда жаҳоннинг 120 давлатида журналистларнинг қамоққа олиниши билан боғлиқ 500 ҳолат тилга олинади. Ташкилотнинг Европа ва Марказий Осиё дастури раҳбари Алекс Лупис "Озодлик" мухбирига сўнгги йиллар мобайнида журналистларни қамоққа олиш тенденцияси кучайиб бораётганини таъкидлайди.\n"2002 йилнинг оҳирига келиб136 журналист қамоққа олингани қайд этилди. Бу рақам ундан олдинги йилдагига қараганда 15 фоизга кўп демакдир. Агар ўтган йилги вазиятни 2000 йилдаги ҳолат билан солиштирсак, орада катта фарқни кузатамиз. 2000 йилда жаҳон бўйлаб 81 журналист қамоққа олинган эди".\nШу билан бирга, Луписнинг таъкидлашича, ҳалок бўлган ёки ўлдирилган журналистлар сони ўтган йилда камайгани кузатилган. 2002 йилда 19 нафар журналист фаолияти давомида ўлдирилгани қайд этилади ҳисоботда. Бу ундан олдинги йилдагига қараганда деярли икки баробар кам демакдир. 2001 йилда дунёда 37 журналист ҳалок бўлган эди.\n"2002 йилда кўплаб журналистлар олдинги йиллардаги каби можароларни ёритаётган пайтда эмас, шов-шувли сиёсий мақолалари учун, ҳукуматдаги коррупция, порахўрликларни ёритганлари учун ўлдирилди. Бу каби ҳолатларни Колумбия, Филиппин, Россия ва Покистонда кузатиш мумкин", - деб қайд этади Алекс Лупис.\n"Матбуотга ҳужумлар" номи остида эълон этилган ҳисоботда, собиқ Совет давлатлари, жумладан Марказий Осиёдаги матбуот билан боғлиқ вазият ҳам тилга олинади. Суҳбатдошимиз, Журналистларни ҳимоя қилиш қўмитасининг Шарқий Европа ва Марказий Осиё дастури раҳбари Луписнинг таъкидлашича, Марказий Осиё ҳукуматлари ҳали ҳам матбуот душманлари бўлиб қолмоқдалар.\n"Туркманистон ҳали ҳам журналистлар учун мудхиш макон бўлиб қолмоқда. Бу мамлакатда мустақил журналистика борасида умуман маълумот йўқ. Ўтган йили Қозоғистонда ҳукуматга танқидий қарашда бўлган журналистларга қарши кампания бошлангани оқибатида матбуот, сўз эркинлиги вазияти бу мамлакатда ёмонлашди".\nАммо, шу билан бирга Журналистларни ҳимоя қилиш қўмитаси вакили айрим Марказий Осиё давлатларида матбуот соҳасида баъзи ижобий ўзгаришлар рўй берганини ҳам қайд этади.\n"Айрим Марказий Осиё давлатларида кичик бўлса ҳам эркин матбуот сари ижобий қадамлар ташланди. Масалан, ўтган йилнинг ёзида Тожикистонда президент Раҳмонов "Осиё-плюс" мустақил ахборот агентлиги фаолиятига рухсат берди. Мазкур агентлик кўп йиллардан бери лицензия ололмай юрган эди. Ўзбекистонда президент Ислом Каримов Совет давридан мерос қолган цензура идорасини бекор қилди".\nАлекс Луписнинг таъкидлашича, халқаро террорчиликка қарши кураш кампанияси туфайли минтақа давлатларига нисбатан халқаро эътиборнинг кучайиши бу ҳукуматларни ўзгаришлар сари ундаган. "Шунга қарамай, - дейди Лупис,- Ўзбекистонда цензура қўрғони шаклан йўқ қилинган бўлса-да, моҳиятан мазкур институт сақланиб қолмоқда". Олдинлари бу иш билан Давлат сирларини сақлаш инспекцияси шуғулланган бўлса, ҳозирда мақолаларни назорат қилиб бориш бош мухаррирлар зиммасига юклатилган. Бундан ташқари, журналистлар орасида ўзини – ўзи цензура қилиш одатий холга айланиб улгурган. Журналистларни ҳимоя қилиш қўмитаси чиқарган ҳисоботда таъкидланишича, ўтган йили 19 июл куни "Моҳият" газетаси бош мухаррири Абдуқаюм Йўлдошев ўзбекистонлик мустақил журналист Карим Бахриевнинг матбуот эркинлиги ҳақидаги мақоласини газетада эълон этгани учун ишдан олинган. Ҳисоботда айтилишича, мамлакат президентининг "қора рўйхати"да бўлган Бахриев мақолалари шу пайтгача маҳаллий газеталарида эълон этилмай келинаётган эди.\nҲисоботда таъкидланишича, Ўзбекистонда айрим қамоққа олинган журналистлар ҳамон озод этилмаган. "Янги аср" ҳафтаномаси мухбири Мажид Абдураимов 2001 йилнинг августида мамлакатда коррупция холатлари ҳақида ёзган мақоласи учун 13 йилга озодликдан маҳрум этилди. Таъқиқлаб қўйилган "Эрк" газетаси мухбири Муҳаммад Бекжонов ва "Эрк" мухолифат партияси аъзоси Юсуф Рўзимуродовлар танқидий мақолалари учун 1999 йилда 14-15 йиллик қамоқ жазосига тортилдилар. Халқаро ташкилотларнинг уринишларига қарамай улар ҳамон озод этилганлари йўқ. Шу билан бирга Журналистларни ҳимоя қилиш қўмитаси ҳисоботида шу йил бошларида эълон этилган президент амнистияси туфайли, айрим сиёсий махбуслар билан бирга самарқандлик журналист Шоди Мардиев ҳам озодликка чиқарилгани қайд этилади. Самарқанд давлат телерадиокомпанияси мухбири бўлган 63 яшар Мардиев 1997 йилда ҳукуматни танқид этувчи мақоласи учун қамоққа олинган эди.


Фото: Индонезияда Семеру вулқони отилиши\nИндонезияда Семеру вулқони отилиши\nИндонезияда Семеру вулқони яна фаоллашди ва кўплаб кишиларни бошпанасиз қолдирди.\nфото, мултимедиа, вулқон\n18:15 05.12.2021 (янгиланди: 18:46 05.12.2021)\nИндонезиянинг Ява оролида Семеру вулқони қайтадан фаоллашди.\n4 декабрь куни тахминан 15:20 (Тошкент вақти билан 13:20) да Семеру вулқони фаоллашган.\nСемеру вулқони отилиши оқибатида 13 киши ҳалок бўлган.\nТабиий офат қурбонлари ортиши ҳам мумкин.\nЎнлаб кишилар куйиш жароҳати билан касалхонга ётқизилган.\nВулқон уйлар ва қатор иншоотларга зарар етказган.\nИндонезияда Семеру вулқони отилиши оқибатлари\nКул остида қолиб кетган машиналар\nМаҳаллий аҳоли шошилинч ўз уйларини тарк этишмоқда.


ИЖОБИЙ ЎЗГАРИШЛАР ЙЎҚ - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nИЖОБИЙ ЎЗГАРИШЛАР ЙЎҚ\nЧоп этилган 22 Сентябр 2016\tКӯришлар: 617\nХалқаро футбол ассоциациялари федерацияси (ФИФА) сентябр ойи учун жаҳон терма жамоаларининг янги рейтинг варақасини эълон қилди.\nЯнги мавқе рўйхатига кўра, 215 очко тўплаган Тожикистон миллий терма жамоаси ўзининг аввалги 144-ўрнини сақлаб қолди.\nФутбол мутахассисларининг фикрича, мамлакатимиз бош жамоаси фаолиятида ижобий ўзгаришлар юз бермаган.\nМарказий Осиё терма жамаолари ўртасида энг юқори натижага Ўзбекистон терма жамоаси эришган. У эгаллаб турган ўрнидан беш поғона юқорилаб, 49-ўринни ишғол этиб турибди.\nҚозоғистон 83, Қирғизистон 108, Туркманистон 116-зинада бормоқда.\nЖаҳон рейтингидаги кучли учлик Аргентина, Белгия, Германия давлатлари бош жамоаларидан ташкил топган.\nШунингдек, Колумбия, Бразилия, Чили, Португалия, Франция, Уругвай ва Уэлс терма жамоалари «Топ-10»ликка кирган.\nЭслатиб ўтиш жоизки, ФИФА 1993 йилдан бери рейтинг рўйхатини тузиб келади. Унда терма жамоалар мавқеи кўрсатган натижасига қараб белгиланади.\n-------------- Кураш --------------\nСОВРИНДОР ЎСМИР ВА ЁШЛАР\nҲиндистонда курашнинг дзюдо тури бўйича ўсмирлар ва ёшлар ўртасида Осиё биринчилиги мусобақалари ниҳоясига етди.\n«Сариқ қитъа» чемпионатида Тожикистон шарафини ҳимоя қилган тўрт нафар ўсмир ва ёш спортчилар турнир медаллари совриндори бўлишди.\nЁшлар ўртасида 81 килограмм вазн тоифасида гиламга чиққан Акмал Муродов ҳал қилувчи финал босқичида имкониятни бой бериб қўйди ва кумуш медалга эгалик қилди.\nТожикистон терма жамоаси намояндалари Хуршид Мажидов (+100 килограмм) ва Ҳожимашраб Раҳмонов(90 килограмм)ларнинг чиқишлари бронза медаллари билан тақдирланди.\nЎсмирлар ўртасида 81 килограмм вазн тоифасида курашган дзюдочимиз Жаҳонгир Мажидов фахрли учинчи ўринни эгаллаб, бронза медали билан мукофотланди.\nҚитъа чемпионати мусобақаларида ғолибларга жами 16та медаллар мажмуаси топширилди.\n-------------- Шаҳмат --------------\nБУТУНЖАҲОН ОЛИМПИАДАСИ ЯКУНИ\nОзарбайжон Республикаси пойтахти Боку шаҳрида спортнинг шаҳмат тури бўйича аёллар ва эркаклар терма жамоалари ўртасида XXXXII бутунжаҳон олимпиадаси бўлиб ўтди.\nОлимпиада мусобақаларида ҳар икки жинс вакилларидан иборат 10тадан бош жамоа ғолиблик учун ўзаро дона сурди.\nЭркаклараро беллашувларда ўн бир имкониятдан 20 очко тўплаган Америка Қўшма Штатлари жамоаси ғолиб чиқди.\nИккинчи ва учинчи ўринлар эса, Украина ҳамда Россия терма жамоаларига насиб этди.\nАёллар ўртасида эса, хитойликларга тенг келадиган терма жамоа топилмади. Улар бутунжаҳон шаҳмат олимпиадаси ғолиблигини қўлга киритишди.\nПолша терма жамоаси ўз тарихида «шов-шув»га сабаб бўладиган натижани қайд этиб, иккинчи поғонага кўтарилди. Украиналиклар кучли учликка нуқта қўйишди.\nҚайд этиш лозимки, жорий йилнинг ноябр ойида Америка Қўшма Штатларининг пойтахти Ню-Йорк шаҳрида шаҳмат бўйича жаҳон чемпионати турнирига старт берилади. Унда амалдаги жаҳон шаҳмат тожи соҳиби, норвегиялик Магнус Карлсен ва россиялик жаҳон чемпионлигига даъвогар Сергей Корякинлар ўз омадларини синаб кўришади.\n-------------- Футбол --------------\nҚитъанинг бир қатор давлатлари стадионларида нуфузли турнир - Осиё чемпионлар лигасининг чорак финал босқичи такрор учрашувлари ўтказилди.\nҚатарнинг «Ал-Жаиш» ва Бирлашган Араб Амирликларининг «Ан-Наср» жамоалари ўртасидаги қарама-қаршилик 1:0 ҳисобида қатарликлар фойдасига ҳал бўлди. Биринчи учрашувда ҳам улар 3:0 ҳисобида устунликка эришган эдилар.\nЧорак финалнинг қолган учрашувларида қуйидаги натижалар қайд қилинди: «Локомотив» (Ўзбекистон)-«Ал-Айн» (Бирлашган Араб Амирликлари)-0:1(0:0), «Шанхай» СИПГ (Хитой)-«Чонбук Моторс» (Жанубий Корея)-0:0(0:5), «Сеул» (Жанубий Корея)-«Шандонг Лунэнг» (Хитой)-1:1(3:1).\nШундай қилиб, Осиё чемпионлар лигасининг ярим финалида «Ал-Айн»-«Ал-Жаиш», «Чонбук Моторс»-«Сеул» жуфтликлари бош соврин учун курашни давом эттиради.\nИлк учрашувлар 28-29 сентябр, жавоб ўйинлари эса, 18-19 октябр кунлари ўтказилади.\n------------- Енгил атлетика -------------\nБОЛТ ЯНГИЛИКНИ КЎЗЛАМАЯПТИ\nСайёранинг тезликда тенги йўқ спортчиси - ямайкалик спринтер (яқин масофага югурувчи) Усейн Болт енгил атлетика бўйича 2017 йилги жаҳон чемпионатига тайёргарликни бошлаб юборди.\nТўққиз карра олимпиада чемпиони бу мусобақаларда янги жаҳон рекордини ўрнатиш нияти йўқлигини изҳор қилиб, шундай деди: -Шунчаки, жаҳон чемпионатида иштирок этишни хоҳлайман. Жаҳон рекорди ўрнатишнинг эса, вақти ўтди…\nУсейн Болт фаолиятида тўртинчи бор - 2020 йилда Токиода ўтказиладиган ёзги олимпиада ўйинлари мусобақаларида қатнашиш нияти борлигини яшириб ўтирмади.\nЯрим тун. Ойсиз осмон. Шаҳарнинг чекка, тор кўчаларидан биридаги Фармон темирчининг дала ҳовлиси. Паст-баланд уйларнинг бирортасида йилт этган ёруғлик кўринмайди. Ичкарида…\nИчкарида қалин похол солиниб, устидан кигиз тўшалган чоққина хона. Икки дўст, икки биродар, болаликдан ошна-оғайни қадрдонлар, жонажон ўртоқлар: Фармонбек ва Саидбек ҳасратлашиб, дардлашганча ёнбошлаб ётардилар.\nБугун: 28-01-2020 09:41:53


Бугун, 7-январ куни Ўзбекистонда об-ҳаво\n7 Yanvar 11:03 Ўзбекистон янгиликлари\n7-январ ОБ-ҲАВО СИНОПТИК ЎЗГИДРОМЕТ\nСиноптикларнинг хабар беришича, бугун республикамизнинг аксарият ҳудудларида ёғингарчилик кутилмайди.\nФақат Тошкент ва Сурхондарё вилоятларида эрталаб, Фарғона водийсида кундузи бироз ёмғир ёғиши мумкин. Республикада ҳам туман тушиши мумкин. Ҳаво ҳарорати кундузи 5-10 даража илиқ, республика шимолида 0-5 даража илиқ бўлади.\nПойтахтда эрталаб бироз ёмғир ёғиши мумкин. Шамол тезлиги 3-8 м/с. Ҳаво кундузи 7-9 даражагача исийди.\nТоғли ҳудудларда қор ёғиб, туман тушиши мумкин. Шамол тезлиги 7-12 м/с. Кундузи ҳаво ҳарорати 0 дан +5 даражагача.\nЎзбекистон ЕОИИга кириш бўйича якуний қарорга келмаган\n“Ўзбеккино”: ёш киноижодкорлар ўртасида танлов эълон қилинди


Озод Хушназарзода: Кўчангиз кимнинг номида? | ДУНЁ ЎЗБЕКЛАРИ | Mobile Version\nКУЧАНГИЗ КИМНИНГ НОМИДА?\nЁки мустакиллик йилларида нега Узбекистонда кучалар ва туманлар номи узбошимчалик билан узгартирилди.\nМазкур макола муаллифининг шу номдаги сарлавхали маколаси бундан 37 йил мукаддам Охангарон районида чикадиган «Охангарон» да босилиб чикканди. Хуш, 1982 йилги маколадан кейин нималар содир булди ва нималар узгарди хамда нималар узгармай колди ?\nУзингизга яхши маълум шахримиз 1957 йилларда курилиши бошланган цемент заводи курилиши шарофати билан тугилди. 1966 йилда Хонобод посёлкаси Охангарон шахри номини олди ва 1976 йилдан бошлаб вилоят буйсунувига утди.\nНега Хонобод Охангарон деб номланди? Ахир уша пайтда манови ашула ута машхур эди-ку:\nТогдан келаман тогдан Охангарон,\nБогдан келаман богдан келаман Охангарон!\nМаълумки, Олмалик шахри 1951 йилда ва Ангрен шахри 1946 йилда ташкил топган. Ундан хам анча утмишда эса, аникроги 1926 йилда Курама. яъни хозирги Охангарон тумани ташкил топди.\nКим кумирчилар шахрига Ангрен номини берди? Бу жуда оддий, яъни Охангарон сузига русийзабон ахолининг тили келишмагани окибатида «Ахангаран», Ахенгарен», »Хангрен» ва нихоят «Ангрен» номининг пайдо булишига олиб келди. Охангарон дарёсининг Олмаликка утиш купригида «Р.Ангрен» деб ёзилиши эса жуда галати…\nАйтайлик, шу кунгача Корахтой, Унгут, Облик ва Телов сузларининг маъносини булмаймиз. Хар ким уз холича фикр юритади, биров ундай дейди, биров бундай дейди ва бу гапларнинг бирортаси хали илмий исботланмаган.\nАхир замон узгаргани билан тил хам узгармокда. Масалан хазрат Навоий, Бобур кабиларнинг асарларидаги баъзи сузларни унча тушунмаймиз, ахир улар бундан беш юз йил мукаддам ёзилган-ку !\nУни куйинг, 1970 йилгача хам Охангарон туманидаги Унгут кишлогининг урта ва кекса авлод вакиллари «не уйтасен» ва «жук « каби ибораларни ишлатишарди, хозир эса улар нутк борасида тошкентликларни хам уялтиришмокда.\nБиз масалан русларнинг Москва, Екатеринбург, Новосибирск, Чита каби шахарлари номини сузларни бузмай тугри ишлатамиз. Нега руслар, масалан, Тошкентни Ташкент, Бухарани Бухара, Куконни Коканд деб бузиб ёзадилар?\nХуллас, 1982 йилги маколадан кейин Охангарон шахрига Хонобод ва Ангрен шахрига эса Охангарон номини кайтариш учун анча харакатлар булди ва улар бесамар кетди.\nБундан уттиз олти йил олдин ёзилган «Кучангиз кимнинг номида?» маколасида Охангарон шахридаги кучаларнинг номланиши танкид килинганди. Масалан, уша пайтларда агар кучада касалхона булса «Больничная», почта булса «Почтовая», аэродром булса «Аэродромная», арик булса «Аричная « ва агар тут дарахти булса «Тутовая « деб номлаб куйишган. Нахотки, одамларимиз уша пайтда шу кадар локайд булса деб уйланасан киши.\nМаколадан кейин номлар узгарди. «Восход» кинотеатри «Хонобод» номини олди. «К. Каландаров» «Н Бойматов», «Т.Юсупов» , «А .Каримов», «К.Холмухамедов», «А.Набиев» ва «Ф Хужаев» каби кучаларнинг янги номлари пайдо булди. Бирок бу ишда хам хатоликлар куп булди. Биргина асосий кучада учта номда, яъни «К .Холмухамедов» , Ленин» ва «Центральная» каби лавхалар якин 2000 йилгача осилиб турди.\nСавол тугилади: Юкорида номлари зикр этилган сиймолар ким? Карим Каландаров – тажрибали дехкон, ташкилотчи рахбар – собик Куйбишев номли колхоз раиси, халк уни хозир хам « Карим раис» деб алкайди. Н.Бойматов – колхозлаштириш харакати фаолларидан бири, Турмон Юсупов – уста дехкон, колхоз раиси. Акром Каримов – бу навкирон йигит хозирги фаровон кунларимиз учун азиз жонини кушни Афгонистон тупрогида курбон килган, жангчи-байналмилалчи.\nКучкор Холмухамедов 1916 йилда ок подшонинг мардикор олиш сиёсатига карши чиккан махаллий миллат вакилларидан бири. Абдулла Набиев Узбекистоннинг биринчи фаол комсомолларидан, жангларда халок булган. Файзулла Хужаев Узбекистон ССРнинг биринчи Бош Вазирларидан, шахсга сигиниш курбони.\nКези келганда шуни айтиш керакки, хозирги «Темир ота» чойхонасининг собик ёниб кетган урнида йуксиллар дохийси Лениннинг хайкали буларди. Биз 22 апрелда мана шу жойда кашшофлар сафига кабул килингандик. Кейин уни рахматли Мансур Корахужаев бинокорлик материаллари саноати техникуминиг янги биносига кучириб кетди.\nМустакилликдан сунг бу жойда Абу Райхон Беруний бюсти кад ростлади, хозир бу бюст каерда, хеч ким билмайди. Айтишларича, уни синдириб куйишганмиш, бунинг асл сабаби аслида шундай эди. Беруний бюсти техникумнинг собик биносида техникум янги бинога кучиб коллеж булгач каровсиз булиб ётар, бу жойда чорва моллари утлаб юрарди.\nМазкур макола муаллифи саноат касб хунар коллежи мутассадиларидан шифер заводи учун бюстни суради. Улар кизганишди шекилли, узимиз урнатамиз дейишиб талабаларни бюстни кучириб келиш учун юборишган ва уни кучириш пайтида синдириб куйишган, шундан сунг мазкур макола муаллифи Беруний бюстини Тошкентдаги скульптура корхонасида гипсдан ясатиб келди ва хозир хам у «Охангароншифер» акциядорлик жамиятининг маъмурий биносига курк бериб турибди.\nЯна бир гап. Охангарон шахар хокимиятининг хозирги биносида Узбекистон оксоколи Йулдош Охунбобоевнинг улугвор бюсти буларди ва бу хам кимнингдир курсатмаси билан аллакайгадир гойиб булди.\nХуш, Охунбобоев кимга ёкмай колган эди. Эсимда Урдада «Йулдош Охунбобоев УЗ ССРнинг биринчи Президенти «деган баннер буларди ва мустакиллик нинг биринчи йилида уни шартта олиб ташлашди.\nЙук, дейишди – биринчи президент булган эмас…\nХозир кучаларнинг номланиши кандай? Халкимизнинг буюк дахолари Амир Темур, хазрат Навоий номи билан аталадиган кучалари борми? Бор булса улар каерда !\nМен насронийлар кабристони ва маиший касб=хунар коллежи биносигача булган кучанинг номини мен бундан икки йил мукаддам, тугрироги мазкур куча якин беш йилдан бери асфальтланмаётганлигини танкид килганимдан сунг менга келган жавоб хатидан билдим. Куча Навоий номида экан! Унгача билмас эканман, агар хазрат Навоий тирилиб колганда ушанда кучанинг ахволини куриб шундай деган буларди:\nКузим чиксин сени кургунча мундок,\nКесилсин тил сени сургунча мундок.\nБир мунча вакт кимлардир кандайдир тахтачага «А.Навоий номли куча» сузи ёзилган лавхани насронийлар кабристони олдидага симёгочга илиб куйишди ва бу ерга макон курган машина ювгувчилар эса кейинрок уни олиб ташлашиб «Вулканизация» деган лавхани осиб куйишди.\nЭнди туртинчи кичик тумандаги кучаларнинг номланишини олиб курайлик. »Бахор», «Тинчлик «, »Пахтакор», “Меъмор”, »Курувчи», «Янгилик» кабилар ва хоказо. Бу кучаларга ким ном берган?\nБу хакда «Ёшлик махалласидаги ёши улуглардан сурадим, хеч ким жуяли жавоб беролмади ва нихоят уша пайтда шахар катталаридан бири булган бир акахонимиз секингина жилмайиб, шундай деди: ха, буни тор доираларда вакт жуда зик булган дейишиб шахар рахбари, шахар меъмори ва яна бир икки катталар кабинетда хеч кимдан сурашмай ва маслахатлащмай номлаб куйишган.\n– Ахолидан сурашмаганми?\n-Йук, хозиргача хеч ким эътироз билдиргани йук, мана энди Сиздан эшитаяпман.\nХозир замон шиддат билан узгараяпти. Масалан, Истиклол майдонининг номини Халклар дустлиги номи билан алмаштирдилар. Уруш йилларида ун турт нафар болани бокиб олган темирчи Шомахмудов оиласи акс этган монумент яна уз козигини топди. Генерал Собир Рахимовнинг хайкали энди узгача салобат билан кад ростлади. Бирок туман номидан генерал номи олиб ташланиб Олмазор булиб колди. Акмал Икромов тумани эса Учтепа булиб колди.\nБиринчи узбек композитори, драматурги, узбек совет адабиётининг асосчиси Хамзага хам муносабат узгармокда. Бирок мустакиллик йилларида битта одамнинг гапи гап булиб пойтахтдаги Хамза тумани Яшнабод деган кулгили номни олди.\nКарангки, хеч ким Хамзани тошбурон килмаган, балки бир-икки ёлланган котил шоирни улдиришган экан. Улугбекни хам угли Абдулатиф улдирмагани аён булиб колди ва хоказолар. Тарихий хакикатлар руёбга чикмокда.\nЗеро, мозийга кайтиб иш куриш хайрлидир деган эди буюк ёзувчимиз Абдулла Кодирий.\nКези келганда хозирги Узбекистон миллий университети Шуро йилларда Узбекистоннинг биринчи ракамли олийгохи эди. Хамма Тош ДУ да укишни орзу киларди. Хозир унга Мирзо Улугбек номини беришган ва 1991 йилдаги 16 январь вокеаларидан сунг бу олийгохнинг обруси хаминкадар булиб колди.\nМенга колса уни хозир хам Ленин номидаги, 1918 йилда айнан уша Лениннинг декрети билан мазкур университети очилган эди. Тан олиш керак Москвада Шуро йилларидаги тарихий номлар хозир хам сакланиб колган.\nБиз буюк элмиз ва буюк алломаларимиз ва шоирларимиз бор. Охангарон туманининг хам Усмон Умарзода, Иброхим Алиев, Мансур Корахужаев, Мажид Давронов, Тожимухаммад Хушназаров, Хусан Уролов, Уткир Зулфиев, Тоштон Султонов, Холтура Эшназаров, Умар Умрзоков, Мамадали Давлатов, Хидирали Хайиткулов, Акром Аъзамов, Илёсхон Ахроров, Саттор Орипов каби таникли сиймолари бор.Биз буларни биламиз,яна ун-ун беш йилдан кейинги авлод хам билади дея оламизми?\nБуниси жумбок. Шундай экан, кучаларни кандайдир хеч кандай маъно англатмайдиган Олмазор, Шафтолизор, Гулзор, Теракзор ва Тутзор деб номлаш кай даражада уринли. Нахотки, ном куйишда шу кадар камбагал булсак?\nБир пайтлар атамалар комиссияси буларди, хозир бормикин?\nШу каби саволларимга жавоб олиш учун шахримизнинг хозирги катталари билан богландим, бирок бирор бир киши дурустрок жавоб бера олмади. Охангарон шахри кучаларининг номланиши кандай ва уларнинг узунлиги канча?\nМухтарам газета укиётган азизим! Мен факат шахсий фикрларимни билдирдим, холос. Балки, катталарнинг фикрлари тугридир, улар нима булса хам, купчилик. Ким хам, ким нохак, буни эса вакт курсатади …\nҲукумат ва мухолифатга – Ислом Каримов ва Муҳаммад Солиҳга очиқ, аммо аччиқ гаплар\n“Дунё ўзбеклари” таклифи: Америкада ҳамшира бўлмоқчимисиз?\n“Нефтчи”га “Ҳоким кубоги” керак эмасми: ёки Ҳоким ва клуб ўртасидаги “Қора мушук”\nАсад Беков: Иқтисодий Амнистия ҳаммага керак!\nБош муҳаррир И.Хушевга: Сиздан фарзандимизни топишга ёрдам сўрайман…\nТроллар: инсон ҳаётини издан чиқаришдан тортиб “порно-шантаж”гача…


АҚШ ҳукуматидаги илк гей вазир ва унинг партнёри эгизак асраб олди\n27 май 2022, Тошкент вақти: 05:14\n32 ёшдаги Частен Буттижич (чапда) 39 ёшли Пит Буттижични 2020 йилги президентлик сайлови жараёнида қўллаб-қувватламоқда.\nАҚШ ҳукуматидаги илк гей вазир Пит Буттижич турмуш ўртоғи Частен билан ўғил ва қиз эгизакни асраб олди. Улар ижтимоий тармоқларга чақалоқлар билан биргаликда тушган суратларини жойлади. Чақалоқларга Пенелопа Роуз ва Жозеф Август Буттижич деб исм қўйилди.\n39 ёшли Буттижич ва 32 ёшдаги Частен Буттижич бу борадаги бошқа тафсилотларни жамоатчиликка ошкор қилмади.\n4 сентябрь куни ижтимоий тармоқларга жойланган мазкур сурат бир неча соат ичида Твиттерда 300 минг ва Инстагараммда 450 минг лайк олди.\nThe Washington Post газетасининг ёзишича, партнёрлар бир йил давомида бола асраб олиш ҳаракатида бўлган.\nПит Буттиджич вазир лавозимига тайинлангунига қадар Индиана штатидаги Саут-Бенд шаҳри мэри эди. У 2020 йилда АҚШ Демократик партиясидан президентлик лавозимига олға сурилган потенциал номзодлардан бири бўлган. Кейинроқ у президент лавозими учун курашишдан воз кечган ва президент Жо Байден уни сайловдан сўнг транспорт вазири лавозимига тайинлаган.\nПит Буттижич АҚШ ҳарбий разведкасининг собиқ офицеридир. У Афғонистонда хизмат қилган.


Cана : 14-02-2018 / Жамият, Жиззах янгиликлари / кўрилди: 338\nЗафаробод тумани Жиззах вилояти ички ишлар бошқармаси бошлиғи Рустам Турсунов раҳбарлик қиладиган секторнинг бир бўлаги ҳисобланади. Яқинда туманнинг 2 минг 241 нафар аҳоли истиқомат қиладиган "Чимқўрғон” қишлоқ фуқаролар йиғини ҳудудида зах қочириш мақсадида 3 километрлик зовур ковланди.\n— Шу йилнинг январь ойида қишлоғимизда вилоят ички ишлар бошқармаси бошлиғи билан учрашув ўтказилди, — дейди чимқўрғонлик Неъмат Авазов. — Сектор бошлиғига аҳолимизни қийнаётган бир нечта муаммолар қаторида зах қочириш учун зовур зарурлигини айтгандик. Масала ечимини узоқ куттирмади, тегишли корхоналар жалб этилиб, зовур ковланди. Илгари ёғинлар пайти ҳовлиларимизни сув босарди, чунки ер ости суви яқин. Ертўласида сув тўпланиб қолиши сабаб уйларимиз захлаб кетарди. Ернинг шўрлангани боис томорқада деҳқончилик қила олмай қолгандик. Энди бу муаммо ҳам ечим топди. Секторларни жорий этиб, мушкулимизни осон қилган Президентимиздан, бизга яқиндан кўмак кўрсатган вилоят ички ишлар бошқармаси бошлиғи Рустам Турсуновдан миннатдормиз.\nАйтганча, сектор раҳбари билан ўтказилган учрашувдан сўнг Чимқўрғонга ичимлик сув тармоғи тортиб келинди. Бунгача аҳоли эҳтиёжи 15-20 километр масофадан ташиб келтирилаётган сув ҳисобидан қондирилаётганди. Шунингдек, минг электр тармоғи тортилиши натижасида қишлоқнинг "Оқтом”, "Ниҳолзор”, "Яхши ният”, "Файзли” кўчаларидаги 77 та хонадон узлуксиз электр билан таъминланди.\n— Илгари чироқ тез-тез ўчарди, ёнганда эса шолғомдек қизариб хира ёруғ берарди, — дейди 65 ёшли Абдували Қосимов. — Қувват пастлигидан иккита музлаткич ва телевизоримдан ажралганман. Қисқаси, электр ускуналарни умуман ишлатиб бўлмасди. Ҳозир бу муаммодан қутулдик, электр трансформаторини ҳам юқори қувватлисига алмаштириб беришни ваъда қилишган, барака топгурлар. Мен сизга айтсам, халқимиз ҳаётида жуда кўп яхши ўзгаришлар юз бераяпти. Электр узилмаяпти, сув келди. Раҳбарлар тинимсиз ҳолимиздан хабар олиб туришибди. Бундан бир неча йил илгари туманимизда цемент заводи ишга тушганди. Яқинда Форишда базальтдан арматура ва тола ишлаб чиқариладиган корхона фаолият бошлади. Бу завод қишлоғимиздан унчалик олисда эмас. 10 километрча жойда нефтни қайта ишлаш корхонаси қурилишини бошлаб юборишган. Ана шу жойларда ишлаётган, ишламоқчи бўлган ёшларимизнинг қувончи чексиз. Биз ҳар дам Президентимизнинг, маҳаллий раҳбарларимизнинг эътиборини ҳис қилиб турибмиз.\nВилоят ички ишлар бошқармаси бошлиғи Рустам Турсунов билан ўтказилган учрашувда қатнашиб омади чопганлардан яна бири Дилшод Қамбаров. Мулоқот унинг банкдан 4,5 миллион сўм миқдорида кредит олишига сабаб бўлди, олганда ҳам ҳеч бир муаммосиз, чопа-чопсиз олди.\n— Оқариб турган ердан сезган бўлсангиз, Чимқўрғоннинг ери шўр, — дейди Дилшод Қамбаров. — Шу боис, қишлоғимизда ҳамма ҳам томорқадан юқори ҳосил кўтара оламан, деб айта олмайди. Мен таваккал қилиб, 1 сотих жойда иссиқхона қурдим. Ичига лимон кўчатлари экканман, орасида 5 хил кўкатлар ўсаяпти. Бу йил яна бир сотих майдонда иссиқхона қурмоқчиман. Қишлоғимизда ковланган зовур ернинг унумдорлигига ижобий таъсир кўрсатиши аниқ.\nТуманнинг "Лолазор” қишлоқ фуқаролар йиғинида ўтказилган учрашувда 557 ўринли 9- мактабнинг иситиш тизимини таъмирлаш талаби қўйилди. Сектор раҳбари бу масалани ҳал этиш йўлини топишни ваъда берди ва сўзида турди. Айни вақтда иситиш тармоғини таъмирлаш ва 6 та қозонни ўрнатиш ишлари олиб борилаяпти. Бу ишга 100 миллион сўм миқдорида бюджет маблағлари йўналтирилди. 270 миллион сўм эвазига муассасанинг эшик-деразаларини алмаштириш чоралари ҳам кўрилиши яқин кунлар режасидан жой олган.\n— Анча йиллардан буён синфхоналаримиз кўмир печлари билан иситиларди, — дейди ўқув ишлари бўйича мактаб директорининг ўринбосари Барно Исмоилова. — Болалар ва ўқитувчиларимиз совуқдан, кўмир ҳидидан азият чекишарди. Шамоллаш натижасида давомат тушиб кетар эди. Энди бу муаммомиз ҳал бўлаяпти. Буларнинг ҳаммаси учун Президентимиздан, раҳбарларимиздан миннатдормиз.\nСектор раҳбарларининг аҳоли билан ўтказаётган учрашувлари эҳтиёжманд оилаларни қувватлашда ҳам қўл келаётир. Чунончи, "Лолазор” ҚФЙда яшовчи, уч бола ёлғиз ўзи улғайтира олаётган Умида Тўраева уйга эҳтиёжи борлигини билдирганида уни тураржой таъминлаш чораси кўрилди. Яъни, вақтинча яшаб туриши учун уй белгиланди. Туман ҳокимлиги тураржой қуриш учун ер ажратди. Вилоят касаба уюшмалари ташкилотлари бирлашмаси кенгаши 2 сотихли янги лойиҳадаги уй қурилишининг молиявий томонини ҳал қилди. Хуллас, бу йил уй тўйини нишонлайдиганлар орасида Умида Тўраева ҳам бўлади.\nБулар иккита қишлоқ фуқаролар йиғинида қилинган ишлар. Агарда вилоят ички ишлар бошқармаси бошлиғи раҳбарлик қилаётган секторга Арнасой, Зафаробод, Пахтакор туманлари ҳамда Жиззах шаҳрининг "Ўратепалик”, "Заргарлик”, "Тошлоқ”, "Турон”, "Сангзор”, "Қассоблик”, "Оққўрғонлик”, "Халқобод” ва "Учариқ” маҳаллалари киришини инобатга олсак, қанчадан қанча кўнгилларга чироқ ёнганлигини ҳис этиш қийин эмас. Дарҳақиқат, Арнасой туманининг "Чўлқувар” қишлоқ фуқаролар йиғинига трансформатор ўрнатилган.\nЖиззах вилояти ИИБ матбуот гуруҳи.


2021 йилда қарийб 40 минг нафар аёлга ҳимоя ордери берилган – Сенат\n2020 йилда салкам 15 минг аёл ҳимоя ордери олганди. Бир йил ичида бундай ордерларга зарурат 1,5 баробардан кўпроққа ўсган.\n2021 йили тазйиққа учраган 39 343 нафар хотин-қизга ҳимоя ордери берилган. Бу маълумот Сенатнинг Мудофаа ва хавфсизлик масалалари қўмитасининг 7 март куни бўлиб ўтган мажлисида очиқланди.\nМажлисда оилалардаги нотинчлик, низоларнинг ўз вақтида ҳал этилмаслиги, бундай масалалар маҳалла фаоллари ва кенг жамоатчиликнинг эътиборидан четда қолганлиги оқибатида ўта оғир жиноятлар содир этилаётгани танқид қилинди.\nТаъкидланишича, оилавий низоларга ўз вақтида барҳам берилмагани оқибатида ўтган йили 14 935 та ҳуқуқбузарлик содир этилган. Уларнинг қарийб 60 фоизи, яъни 8 589 таси Тошкент шаҳри, Тошкент, Бухоро, Самарқанд ва Фарғона вилоятлари ҳиссасига тўғри келган.\nОғир турмуш шароитида яшаётган аёлларнинг муаммолари тўлиқ ҳал этилмасдан келинаётганлиги оқибатида 2021 йилда 9 759 нафар хотин-қиз томонидан 9 053 та жиноят содир этилган.\nМажлисда вояга етмаганлар томонидан содир этилган жиноятларнинг сони айрим ҳудудларда юқорилигича қолаётгани, ушбу турдаги жиноятларнинг 65,2 фоизи атиги 4 та ҳудуд – Фарғона, Тошкент, Наманган ва Бухоро вилоятлари ҳиссасига тўғри келиши маълум қилинди.\nАввалроқ, ИИВ мулозими Kun.uz’га берган интервьюсида 2020 йилда оилаларда ўтказилган суҳбатлар орқали зўравонликдан жабрланган ва тазйиққа учраган 14 774 нафар хотин-қизга ҳимоя ордери расмийлаштирилиб, уларнинг ҳуқуқлари ИИВ томонидан ҳимояга олинганини айтганди. 2021 йилда берилган ҳимоя ордерлари сони 2020 йилдагидан 1,5 баробардан ҳам кўпроққа ўсган.\nАввалроқ, ИИВ 2021 йилнинг дастлабки 6 ойида аёлларга зўравонлик ҳолатлари кескин ошгани, натижада республика бўйича 20 минг 387 та ҳимоя ордери расмийлаштирилгани, бу 2020 йилнинг шу даври билан солиштирилганда қарийб 6 баробарга кўп эканини очиқлаганди. Маълумот учун: 2020 йилнинг дастлабки 7 ойида республика бўйича 3 592 нафар хотин-қизга ҳимоя ордерлари расмийлаштириб берилган.\nРасмий маълумотларга кўра, Ўзбекистонда ўз жонига қасд қилиш ҳолатларининг ҳар олтинчиси оилавий келишмовчиликлар боис содир этилади. Қайд этилишича, Ўзбекистонда хотин-қизларга нисбатан зўравонлик ҳолатларининг 73 фоизи оилада юз беради. Мутахассислар ҳақиқий рақамлар расмий маълумотлардагидан ҳам кўп бўлиши мумкинлигини таъкидлашади.\nҲимоя ордери қай тартибда берилади:\nҲужжат юридик кучга эга бўлиб, шу 30 кун муддат ичида зўравонлик қилган шахс томонидан жабрланувчига нисбатан яна шундай ҳолат такрорланса, унга нисбатан жиноят иши очилади. Хавф-хатар ҳали ҳам мавжудлиги аниқланса, ҳимоя ордерининг муддати яна узайтирилиши мумкин.


Коронавирусга чалинганлар сони 69 мингдан ошди\n22 май 2022, Тошкент вақти: 09:59\nКоронавирусдан даволаниш кўрсаткичи 96 фоизни ташкил этмоқда.\nСоғлиқни сақлаш вазирлигининг 10 ноябрда билдиришича, коронавирусга чалинганлар сони 6927 кишига етди.\nСўнгги бир сутка давомида коронавирусга чалинган 3 нафар бемор вафот этди. Бу билан ўлганлар сони расман камида 588 кишини ташкил қилмоқда.\nҲозирда касаллик қайд этилган жами 69 027 бемордан 66 194 нафари соғайиб, даволаниш кўрсаткичи 96 фоизни ташкил этмоқда.\nАйни пайтда тиббиёт муассасаларида даволанаётган 2 245 нафар бемордан 247 нафари оғир, 65 нафари эса ўта оғир аҳволда.


Бу йил Туркиядан Ўзбекистонга 415 млн доллар инвестиция кириб келади\n17:06, 13.01.2021 96\nИнвестициялар ва ташқи савдо вазири Сардор Умурзоқов туркиялик инвесторлар билан юз берган ҳолатга муносабат билдирилди.\n«Тўғри, 2017 йилга қадар инвесторлар билан муносабатларда совуқ хотиралар бор эди. Тарихимизда ҳар хил ҳолатлар юз бергани ва бунинг сабаблари ортида қандай кучлар тургани ҳақида кўпчилик билади. Кейинги йилларда муносабатларни яхшиланиши учун икки давлат ўртасидаги сиёсий, иқтисодий, савдо ва бошқа йўналишлардаги ҳамкорлик янги босқичга чиқди.\nБу йил эса 415 миллион доллар тўғридан-тўғри инвестиция ўзлаштирилиши кутилмоқда. Шундан биринчи чоракдаги режалар 83 миллион доллар», - деди Бош вазир ўринбосари, инвестициялар ва ташқи савдо вазири Сардор Умурзоқов.\nҲулоса қилиб айтканда, икки давлат тадбиркорлари ўртасида яхши ҳамкорлик йўлга қўйилган.\n«Туркия ишбилармонлик доираларида Ўзбекистонда иш юритишнинг қулайлиги ва кафолати борасида ишонч бор. Айни вақтда бизга катта оқим келмоқда. Бунда туркиялик тадбиркорлар билан ишлашни кенгайтириш мақсадида Туркия ҳамкорлик ва мувофиқлаштириш агентлиги ташкил этилиб, янги тизимли ишлар йўлга қўйилгани қўл келмоқда», - дейилади хабарда.\n9026 19:49, 18.01.2021\n8035 15:40, 04.10.2020\n7804 13:09, 15.10.2020\n7013 16:44, 05.12.2020\n6587 14:16, 08.12.2020\n6552 21:44, 07.12.2020\n«14 январь - Ватан ҳимоячилари куни»\nМирзиёев Мудофаа вазирлиги қўшинларининг жанговар тайёргарлиги билан танишди\nШавкат Мирзиёев таътилдан қайтди\nБу ҳафта Ўзбекистонда қандай об-ҳаво кузатилади?\nСўнгги ўн бир ой ичида ис газидан заҳарланиш туфайли 61 киши вафот этди


“Жума куни туғилган қизлар нуқсонли бўладими?” - Darakchi\nСАВОЛ-ЖАВОБ 17.10.2016, 12:01\n— Шу кунларда қизимнинг мазаси бўлмай кўп йиғлайдиган одат чиқарди. Ҳар хил дардларга чалинмоқда. Уйдагилар домлага олиб бориб, дам солдириб келишди. Домла хўроз сўйиб, қонини қизимнинг баданига суртишни айтибди. Қонни баданга суртиш тўғрисида маълумот беришингизни илтимос қиламан. Бундан ташқари, қизим жума тонгида дунёга келган. Эшитишимча, жума куни дунёга келган қизлар бокира бўлмас эмиш. Шу тўғрида ҳам маълумот берсангиз.\n— «Домла» сўзи омма халқ орасида жуда урф бўлган ва аралаш-қуралаш ҳолда ишлатиладиган бўлиб қолган. Масжид имоми ҳам домла, фолбину азайимхон ҳам домла...


АҚШ қитъалараро баллистик ракетани синовдан ўтказди\n17:40 / 02.08.2017\nАҚШ ҳарбий-ҳаво кучлари Калифорния штатида навбатдаги қитъалараро баллистик ракетани синовдан ўтказди. Бу эса йил бошидан бери тўртинчи синов амалиёти ҳисобланади.\nКалифорнияда жойлашган Ванденберг ҳаво-ҳужум базасига қарашли 30 SW берган маълумотга кўра, чоршанбага ўтар кечаси соат 02:10да Minuteman ракеталарининг учтаси ҳавога кўтарилган. Лос-Анжелесдан 209 км шимоли-ғарбда жойлашган синов ҳудудида кўнгилсиз ҳодиса кузатилмаган.\nMinuteman’нинг мувафаққиятли синовдан ўтказилиши мобайнида унинг тезкорлиги, аниқлиги ва самараси ҳам ўлчанaди. Ракета нишони этиб Кваджалейн атоллидаги ороллардан бири танланган бўлиб, ўтказилган синовлар Шимолий Кореянинг ҳарбий ҳаракатларига мантиқий жавоб бўлиб қолмоқда. Шунингдек, АҚШ ҳарбий-ҳаво кучлари Аляскада жойлашган мудофаавий «темир тўсиқ»ни ҳам ишга туширганини билдирди.\nбаллистик ракета Калифорния


Осмонўпар бинодан Манхэттенни томоша қилиш\nМенинг эски дугонам Анна Ваганян мактаб давридаёқ саёҳат қилишни ёқтирар эди. Ўқувчилик пайтида турли давлатларда бўлиб, ҳаттоки Европадан бизга қизиқарли совғалар – шиша идиш ичидаги рангли қум, тикилган салфеткалар ва шу кабиларни олиб келарди. Ҳозир у АҚШда ва Tatil.uz мақолаларини кузатиб бормоқда. Бугун унинг ўзи ҳам блогимизнинг меҳмони.\nМанхэттен – бу Нью-Йорк маркази ва АҚШнинг ташриф қоғози. Бу тарих, замонавийлик ва қаергадир шошаётган одамлар. Бу маданиятлар уйғунлиги. Бу воқеалар турли-туманлиги. Бу сен дарҳол тушиб ва кўникиб қоладиган ҳаёт тарзи.\nМанхэттен – бу баланд иморатлар ва кўплаб офислар, бу деразадан Нью-Йоркнинг бир туманида жойлашган кичкина оламни қаҳва ичган ҳолда томоша қилувчи минглаб одамлар.\nМанхэттен – бу сен асосий ролни ижро этаётган кинодек. Олисга назар соласан, кўчаларни юриб, у ерда «Нью-Йоркдаги куз», мана бу ерда эса «Уйда ёлғиз» фильми суратга олинганлигини тушуниб етасан.\nМанхэттен – бу ажойиб манзара. Бу бўғоз, кўрфаз ва албатта, Гудзон.\nМанхэттен айниқса тунда гўзал, бу пайтда сен нур сочаётган осмонўпар бинолар тароватидан баҳра оласан, шаҳар ғала-ғовурининг бир бўлаги эканлигингдан шодланасан, юрагингдаги ажиб туйғу бинолар ёруғлигидан янада кучга тўлаётгандек бўлади.\nМанхэттен – ҳар хил, агар унга турли тарафдан назар солсанг. Бугун биз унга фақатгина бир ракурсдан назар ташладик. Бироқ 102-қават деразасидан туриб ҳам уни ҳис қилиш, тушуниш ва ҳатто... севиб қолиш мумкин.\nАвтор статьи: Анна Ваганян


Коронавирусга қарши фойдаланиш учун ўзбекистонлик олимлар томонидан юборилган 30га яқин препарат Хитойнинг Шанхай шаҳрида синовдан ўтказилмоқда. Бу ҳақида Бош давлат санитария инспектори Нурмат Отабеков маълум қилди.\n«Коронавирусга қарши препаратлар яратишда ўзбек олимлари изланишдан тўхтагани йўқ. 30га яқин препарат Хитойнинг Шанхай шаҳрига синов учун юборилган.\nРеспублика Фанлар академияси Биоорганик кимё институти олимлари томонидан яратилган гриппга қарши «Рутан» дори воситаси хитойлик олимлар томонидан ўтказилган синовлар натижасида SARS CoV-2 типидаги грипп вирусининг 78,3 фоизга таъсирини сусайтириш хусусиятини намоён қилган», деди Отабеков 15 июнь куни ўтказилган брифингда.\nБрифинг давомида Қозоғистонда коронавирусга қарши вакцина ишлаб чиқарилётган ҳақидаги гапларга изоҳ берилди.\n«Қозоғистоннинг Жамбул вилоятида вакцина ишлаб чиқарадиган биофармацевтика заводи қурилишига тамал тоши қўйилди. Завод халқаро ишлаб чиқариш амалиётига (GMP) мувофиқ иммунобиологик дори-дармонларни, шу жумладан, коронавирус инфекциясига қарши эмловчи воситаларни ишлаб чиқаради.\nҲозирги вақтда Қозоғистон илмий-тадқиқот институтининг Covid-19’га қарши вакцинаси Жаҳон соғлиқни сақлаш ташкилоти рўйхатига киритилган ва клиник синовлардан ўтмоқда деган баъзи маълумотлар мавжуд, лекин ҳали ишлаб чиқариш бошлангани йўқ», дея таъкидлади Бош инспектор.\nТадбирда коронавирусга лаборатория текширув таҳлиллари чиққунга қадар қайси дорилар билан даволаниш мумкинлиги ҳақидаги саволга жавоб берилди.\n«Қайси касаллик бўлишидан қатъи назар ўзбошимчалик билан даволаниш мумкин эмас. Касалликни лаборатория таҳлиллари натижаси асосида, фақат шифокор тавсиясига қараб даволаниш керак», деди у.\nШунингдек, ҳозирги кунда санаторийлар фаолиятига рухсат этилгани, санаторийга ётишдан олдин коронавирусга текширтириш шартлиги, хусусий ДПМларда ҳам тест топшириш мумкинлиги ҳақида маълум қилинди.\n«Ҳа, бўлади. Таҳлилларни Соғлиқни сақлаш вазирлиги томонидан коронавирус инфекциясига ПЗР усулида текширишга рухсат этилган хусусий лабораторияларда топшириш мумкин. Бунда нодавлат тиббиёт муассасасига телефон орқали мурожаат этилади, сўнгра улар махсус автотранспортларда бориб, тегишли намуналарни олади ва таҳлилларни ўз лабораторияларида ўтказади. Ташкилот ходимлари ёки фуқаролар таҳлилга намуна топшириш учун бевосита нодавлат тиббиёт муассасасига келишига рухсат этилмайди», дейди у.\nХитойда коронавирусдан вакцина ҳарбийларда синала бошланади\n08:06 / 29.06.2020\nЖССТда коронавирусдан самарали вакцина яратилиши 31 млрд доллардан кўпроққа баҳоланди


Головкин учта супержангда рингга чиқади\n6 февраль, 2017, 14:59 797\nПрофессионал бокс бўйича ўрта вазнда WBA (Super), IBO, WBC ва IBF йўналишлари чемпиони Геннадий Головкин (36-0-0, 33 КО) жорий мавсумда учта жанг ўтказишни режалаштирган. Нокаутчининг промоутери Том Леффер боксчи кимларга қарши рингга чиқишини ошкор қилди.\nГоловкин 18 март куни АҚШда барча камарларини мезбон боксчи Даниэль Жейкобсдан (32-1-0,29 КО) ҳимоя қилади. Бу жанг расман эълон қилинган.\nКузда бўладиган жангда Геннадий Головкин Мексиканинг икки буюк бокчиси - WBO чемпиони ва жаҳон рейтинги етакчиси Сауль Альварес (48-1-1, 34 КО)ёки собиқ чемпион кенжа Хулио Сезар Чавесга (50-2-1, 32 КО)рингга кўтарилишни режалаштирган.\nБу икки мексикалик боксчи май ойида ўзаро куч синашади ва ғолиб боксчи Геннадий Головкин билан учрашиш имконига эга бўлади.\nШунингдек, Геннадий Гловкин жамоаси пуэрто-риколик машҳур чарм қўлқоп устаси Мигель Котто (40-5-0,33 КО) билан ҳам жанг ташкиллаштирилиши мумкинлигини маълум қилган. Агар томонлар бир тўхтамга келса Головкин - Котто жанги декабрь ойида бўлади.